J.L. Vilallonga Castellvelleko markesa zenaren aitortza\nJ.L. Vilallonga Castellvelleko markesa zenaren aitortza –\nFrantzian eta batez ere Espainian famatua izan zen J.L. Vilallonga aristokrata, bon vivant emakume seduzitzailea. Halaber, nobelagile, idazle (frantsesez eta espainieraz) eta zinema aktore 73 filmetan, eta ez zion fama gutxi eman Espainiako Joan Karlos I.a errege emerituaren biografoa izateak.\nElkarrizketa asko egin zizkioten oso pertsona(ia) mediatikoa izan zelako, baina haietako batean, jada adinean aurreratua, bi minutuko tartean, oso garbi kontatu zuen -kontzientzia lasai eta zigorgabearekin- nola aritzen ziren jendea fusilatzen: El confidencial: “Oficinista de la muerte”. 2018-01-18; (www.elconfidencial.com/villallonga-guerra-civil-espanamemoria-historica). Barruak aztoratu dizkit elkarrizketa horrek eta ikerketatxoa eginik, hona hausnarketa.\nFamilia aristokratiko baten jaio zen. Aita katalan lur-jabe aberatsa zuen, Castellvelleko markesa, Franco eta militar afrikanistak bezalatsu, Marokon ibili zena balentria militarrak egiten, hots, sekulako gizonkeriak eta barrabaskeriak, koronel gradua lorturik. Bada, aita markes militar horrek semea militar izatea nahi zuen, eta gerra hasi orduko gomendio gutun bat idatzi zion 1936ko udazkenean, bere tropekin Arrasate aldean zebilen bere lagun Joaquin Gual de Torella koronelari -beste afrikanista bat- esanez ikastetxe batetik atera berri zela bere semea, artean 16 urte zituela, eta frontera bidaltzeko gaztetxoa izanagatik, fusilamendu pelotoi baten ohitu zitekeela tiro-hotsetara. Oso ideia ona iruditu zitzaion koronelari, eta Arrasaten, gorriak eta nazionalistak -apaizak barne- fusilatzen aritu zen eta gerran hiru urtez, erreketeen Oriamendi tertzioan, alferez graduarekin lehenik; bi hilabetez Falangearen banderapean Aragoiko frontean; Valentzian eta Guadalajaran italiarrekin eta, azkenik, armada erregularrarekin Bartzelona hartu eta gerra amaitu arte (Vilallonga: La cruda y tierna verdad. Plaza&Janés. 2000. 232or).\nParisera joan zen 1950ean, eta Bartzelonan hasitako kazetaritzari eta nobelagintzari ekin zion eta zinemako aktore ere aritu zen, eta 1971n, aurretik beste sei bat nobela idatzi ondotik Fiesta bataiatu zuen nobela idatzi zuen 1968-1970 urteetan, eta 1971n argitaratu frantsesez izenburua ironikoki gaztelaniaz zuela.\nRoman gisa plazaratu zuenez, ezin da jakin bertan zenbat den autobiografikoa, baina ematen du katarsi gisa idatzi zuela, aitak beharturik 16 urtetik 19 urtera bitartean egin behar izan zituen gauzek gerora, handik urteetara sortutako atsekabea kanporatzeko. Ofizial faxisten erretratuak, fusilamenduetan parte hartzen zuten kapilauenak, fusilamenduak ikustera Donostiatik Arrasatera joandako andereño aberats morbosoenak, eta batez ere kontatzeko darabilen hiztegia benetan matxista, militarista eta okaztagarria da, hain segur bizi izandakora aski egokitzen zena. Nobelaren amaieran, protagonistak -idazlearen alter egoa-, hamabost urteko neskatxa bat erailtzen du garondoan tiro bat emanda.\n1983an, jada Felipe Gonzalez Espainiako presidente zela, gaztelaniara itzulita agertu zen. Eta handik aurrera hainbat kazetariri emandako elkarrizketetan, ahoan bilorik gabe salatu zuen nola fusilatzen zituzten gorriak, nazionalistak eta halaber apaiz nazionalistak fusilamendu pelotoiek erretagoardian, bera ere fusilatzaile zela, kafea eta pattar katilukada bat gosaldurik, eta izan zitzaketen eskrupulutxoak hirugarren egunerako ezabatuak jada, untxiak edo oiloak akabatzen ari balira bezala.\nBeste batzuek bulegora joaten ziren bezala, beraiek gaiztoak hiltzera joaten ziren. Orduan aitak esandakoari errespetu handia zitzaion, eta hark fusilamendu pelotoi baterako gomendatu zuenez, agindua onartu baino ezin zuen egin!\nBeste bandokoek ere egiten zituzten fusilamenduak, baina bando nazionalean, kontzientzia hobearekin, gotzain eta kapilauen bedeinkapena lagun zutenez, gaiztoak fusilatzeko.\nGeroago konprenitu zuen astakeria haiek erantzukizun faltagatik egin zirela edo egin zituztela: erantzukizuna kentzen badizute, abereki bat bihurtzen zaituzte, zioen. Agintzen dizutena egiten duzu eta kito, zioen. Eta agintzen dizutenera ohitzen zara. Izugarriena ez da hiltzea baizik eta heriotzaren bulegaria bihurtzea. Errutina bihurtzean, judu bat hiltzea edo milioi bat, berdin da.\nGorago aipatu dugun memoria liburuan garbi agertzen du ez dagoela batere harro egindakoaz; hori bai, hori aitortzeak 2000. urtean ondorio penalik ekarriko ez ziolako uste osoan, 1977ko amnistia legeari esker, eta trantsizioan ezker eta eskuin espainiarren artean egondako isiltasun itunaren ondorioz. Hala eta guztiz ere, aitortu behar zaio izandako ausardia itsuskeria horiek, inork behartu gabe, kontatzeko.\nHark egindako aitortzek bestelako herrialde baten, amorraziozko astindu bat sortuko zuten iritzi publikoan, egia, justizia eta erreparazioaren eskea ozenduko zuten, baina Espainian ez. 1936ko gerrari buruzko kontakizunak aldaraztea ez zuen lortu, eta jendea eskandalizatzea ere ez.\nEhunka milaka hildakoren arduradun ziren militar kriminal handientzat amnistia eta ahaztura, buruzagientzat bezala haien morroi ibilitakoentzat, era askotako sariekin batean, eta, aldiz, euskal presoentzat zigor ikaragarriak eta gatazka amaitu zela kasik hamarkada bat daramagunean, oraindik mendekuzko jarrerak, sakabanaketa tantaka baino ez urratuz. Eta aldeak alde, ehun urteko kartzela-zigorra autodeterminazio erreferendumaren aldeko borroka baketsua egin duten katalan politikarientzat! Proportziorik gabeko injustizia eskierki!\nBesteak beste, J.L. Vilallongaren aitorpenei esker dakizkigun gauzek oroitaraziko digute beti, Franco hil ondoan justiziarik ez zela egin, eta nago merezi duela hori transmititzea.\nNork akabatu du Txanpuene baserria?\n10 pentsamendu “J.L. Vilallonga Castellvelleko markesa zenaren aitortza”-ri buruz\nJosu Lavin 2020-12-09 14:32\nNegargarria Vilallongac contatzen duena. Hamasei urthe cituela aitac berac igorri personac executatzerat.\nAusardia eduqui çuen hori narratzen.\nNehoiz ez dut estimatan eduqui, baina esquercecoa da berac contatua.\nPatxi 2020-12-10 08:24\nBai, Josu, ausardia izan zuen, hori aitortu beharra dago. Baina beste inguruabar askotxo ere badu gaiak. Idatzi 68-70 urteetan, Parisen. Beraz, 68ko maiatzaren bueltan, esan dezagun. Hasiera baten, halako nobela tremendista, morboso, nahiko gustu txarrekoa nire gusturako. Nobela itsusia da. Noiz itzuli zen gaztelaniara? 1983an. Felipe Gonzalez presidente izendatu berri. Badirudi Vilallonga PSOEra hurbildu zela. Baina, jakina, nobela bat nobela bat da. Gero eman dituen elkarrizketetan aitortza nola azaldu izan du?, nola joan da errelatoa osatzen? Xeheki aztertzeak merezi luke, eta, batez ere, zein harrera “mutua” izan duen. Beste lekukotasun batzuei sekulako haizea ematen zaien bezala, hau gutxi harrotu dela esango nuke. Hori guztia! Eskerrik asko komentarioagatik.\nJosu Lavin 2020-12-10 08:44\nBenetaco damuric ez çuen eracutsi, nire ustez. Hotza iruditzen çait hori contatzen duenean. Ahalic eta urrunen, hobequi.\nPatxi 2020-12-10 09:07\nBai, beharbada, psikologikoki, kontatu izanak lagundu zion bere buruari barkatzen, eta agian harro samar ere bazegoen horregatik, baina hori baino interesgarriago da, nola tapatu den, zein oihartzun eta erresonantzia apala izan duen. Mereziko luke aitortzaren harrerari buruzko ikerketatxo bat egitea.\nErramun 2020-12-11 06:47\nVillalonga PSOEko afiliatua izan zen 1983tik, baina 90 hamarkadan partidu hori utzi zuen ustelkeriagatik. Markes gorria deitzen zioten.Bere liburua, Fiesta, ez dut irakurri, baina ez dakit benetan ere Arrasaten berak kontatzen dituen fusilatzeak egin ziren. Nik uste dut, lizentzia literarioa dela, nobela erakargarriagoa egiteko. Konplexu gutxiko gizona zen. Gerrak irabazten dituen horietakoa.\nPatxi 2020-12-11 07:47\nBada, Erramun, aitortu beharrean nago Vilallongak elkarrizketetan esandakoei sinesgarritasun gehiegi eman diedala. Fusilamenduetan Hernanin ibiliko zen, ibiltzekotan, eta ez Arrasaten, honako bi iturri hauen arabera:\n1. El otoño de 1936 en Guipuzcoa. Los fusilamientos de Hernani. Mikel Aizpuru etab. Alberdania. 2007. 172-173 orr.\n2. 1936an arrasatearrei egindako sarraskiak. Wikipedia.\nPatxi 2020-12-11 08:57\nNire artikuluaren muina, halere, ez da Vilallongaren sinesgarritasuna, muina da zigorgabetasun geruza juridiko-soziologiko-politiko lodia gisa horretako adierazpen lotsagabeak ahalbidetu izan dituena.\nErramun 2020-12-11 11:51\nBai Patxi, uste dut ondo ulertu dudala zure artikulua. Bakarrik informazio gehiago izateko eman ditut datoak. Asko apreziatzen ditut zure artikuluak.\nPatxi 2020-12-11 11:57\nPatxi 2020-12-11 13:08\nOhartxo bat bakarrik. Erdarazko liburuari eman diot haizea goiko oharrean, Interneten horixe aurkitu dudalako; euskaraz ez dago Interneten baina paperean bai: “1936ko udazkena Gipuzkoan. Hernaniko fusilatzeak.” Mikel Aizpuru eta beste hiru. Alberdania. 2007. 163-164 orr.


«Bihotzean daramagun mundua» irudikatu du Maite Darcelesek | Kultura | GARA\n«Bihotzean daramagun mundua» irudikatu du Maite Darcelesek\nBarruko eta kanpoko mundua ez datoz bat Lorearentzat. Sistemak ahanzturara bideratutako mundua ezartzen dio, baina intuizioak «gizakia gizakiagoa» den mundu bat posible dela esaten dio. Zutabe horien gainean eraiki du Darcelesek «Bihotzean daramagun mundua».\nSaiakera baterako gogoetak idazten ari zen Maite Darceles. Jendarte garaikideaz, giza harremanez idatzi nahi zuen, «munduaz», baina zalantza egiten zuen hipotesi irmo batera iristeko bidea topatuko zuenik. «Eta pentsatu nuen fikzioaren bidez hobeto azaldu nezakeela esan nahi nuena», aipatu zuen atzo “Bihotzean daramagun mundua” (Alberdania), bere lehen fikziozko lanaren aurkezpenean.\nLorea da etorkizun hurbilean kokatu duen kontakizun distopiko honetako protagonista. XXI. mendeko bigarren erdia da eta Sistemak saltzen duen «zoriontasun perfektuaz» bestelakoa den mundu bat badela uste du. «Sistemak eskaintzen dion zoriontasunak ez du betetzen, zoriontasun kamutsa delako, ahanzturara bideratua, eta pentsamenduaren eta giza harremanen esparrua kamustu du, baita maitasuna ere», azaldu zuen autoreak. Loreak bestelako errealitate horren «intuizioa» duela nabarmendu zuen eta sen horrek “Y andrea” izengoitia daraman emakumea ezagutzera eramango du. «Porrota jasandako emakume bat da, bihotzean daraman munduaren aldeko talde batean egon zena. Ezagutza, kemena eta inteligentzia pertsonifikatzen dituela esan daiteke», azaldu zuen Darcelesek. Y andrearen eskutik, Lorearen ikuspegi kritikoa areagotu eta ekintzarako urratsa egin edo ez galdegingo dio bere buruari.\n«Bihotzean daramagun munduak ondo sentiarazten gaituzten uneak, maitasunak, algarak, barreak, laztanak... islatzen ditu», azaldu zuen Darcelesek, «baina ez da mundu perfektu bat: perfekzioa eta bizitza kontraesankorrak dira, ez dago bizitza perfekturik, eta perfektua dena ez dago bizirik».\nEleberriaren bidez gogoetarako bidea ireki nahi izan duela ere nabarmendu zuen. «Akzioaren eta abenturaren bidez hainbat konturi buruz gogoeta egin eta eztabaidatzeko aitzakia emango zuen testua sortu nahi nuen, plano ezberdinetan irakur zitekeena».\nEta, estiloari dagokionez, soiltasunaren alde egin duela argitu zuen: «Idazkera arina izatea nahi nuen, uste baitut liburuak baduela sakontasuna eta forma arina, kapitulu laburrez osatua, eman nahi nion, gogoetarako aitzakia ekarriko zuen testua jada baneukalako», azpimarratu zuen Darcelesek.


Adinekoen egoitzak medikalizatzea eta langile plantillak indartzea eskatu du EH Bildu Bizkaiak\nAdinekoen egoitzetan egoerak okerrera egingo duela aurreikusten denez, Osakidetzarekin koordinatzea eta mediku, erizain eta laguntzaileak egoitzetara bideratzea eskatu du EH Bilduk\n| 2020-04-08 13:04:00\nAdinekoen egoitzen egoera larria kontuan izanda eta aste honetan are okerragoa izango dela aurreikusita, EH Bilduk egoitza horietara baliabide gehiago bideratzea eskatu dio Aldundiari.\n“Atzo ahaldun nagusiak esan zuen hurrengo egunetan egoerak okerrera egingo duela. Egoera, jada, gaur egun larria da eta baliabideak ahalik eta azkarren bideratu behar dira adinekoen egoitzetara. Okerrena etorriko dela esatea ez da nahikoa. Neurriak hartu behar dira”, adierazi du Bea Ilardia EH Bildu Bizkaiako bozeramaileak.\nHori dela eta, EH Bilduk eskatu du norbera babesteko ekipamenduak (NBE) bideratu behar direla adinekoen egoitzetara eta bertako langile zein erabiltzaileei test-ak egitea ezinbestekoa dela. “Kolektibo zaurgarrienetako baten aurrean gaude. Baliabide horiek ezinbestekoak dira egoera kontrolatzeko”, azpimarratu du Ilardiak.\nOsakidetzako baliabideak bideratzea\nHorretaz gain, EH Bilduk zaintzan ari diren taldeak indartzea eskatu du. Osakidetzarekin koordinatuz, adinekoen egoitzetara medikuak, erizainak eta erizain laguntzaileak bideratzea beharrezkoa dela azpimarratu du.


Jakinmina sortu zuen Corrugadosen inguruko batzar irekiak - Azpeitia - uztarria.eus\nJakinmina sortu zuen Corrugadosen inguruko batzar irekiak\nAitziber Arzallus 2021-03-18 12:50\nCorrugadosen balizko irekitzearen inguruan azken asteetan zabaldu diren informazioak argitze aldera, udalak deituta batzar irekia egin zuten atzo arratsaldean Soreasun, eta dozenaka izan ziren bertaratu ziren herritarrak. Nagore Alkorta alkateak eman zituen azalpenak, eta ondoren, herritarrek aukera izan zuten iritziak eta zalantzak plazaratzeko.\nCorrugadosen auziaren inguruan udalak deituta batzar irekia egin zuten atzo arratsaldean Soreasun, eta dozenaka herritar bertaratu ziren udalaren azalpenak entzutera eta zituzten zalantzak argitzera. Nagore Alkorta alkatea eta Josu Labaka udaleko zinegotzi eta Hirigintza batzordeburua igo ziren taula gainera, eta Labaka izen zen hitza hartzen aurrena. Argi utzi nahi izan zuen han ez zeudela euren gogoz. "Ez genukeen hemen egon nahi, ezta gai honen inguruan publikoki aritu ere", besteak beste, "Corrugados irekitzeko aukera txikienik balego, mesederik ez diolako egiten gaia publikoki astintzeak; baina hala erabaki dute, hala egin dute, Azpeitia zurrunbilo mediatiko baten erdian kokatu dute, eta Corrugadosen gaia bolo-bolo dabil medioetan eta bazter guztietan". Egoera hori izanda, azalpenak ematera "behartuta" sentitu direla adierazi zuen zinegotziak, "uste dugulako azpeitiarrok eskubidea daukazuela jakiteko herriarentzat garrantzitsuak diren gaien inguruan, eta guk, udal ordezkari garen heinean, betebeharra daukagula herritarren aurrean garden eta argi jokatzeko". Hori esanda, gauzak gaur-gaurkoz nola dauden ahalik eta modu "objektiboenean eta zehatzenean" azaltzen saiatzeko konpromisoa adierazi zuen udal ordezkariak.\nBatzarrak bi zati izan zituen. Lehendabizikoan, Alkorta aritu zen hizlari; eta bigarrengoan, iritziak plazaratzeko eta zalantzak argitzeko aukera izan zuten herritarrek. Alkortak Udal Gobernuaren jarrera zein den azalduz hasi zuen hizketaldia. Lanpostuak sortzeko edozein aukeraren aurrean udalak "interes handia" daukala berretsi zuen, ezin duela bestela izan, eta halaxe adierazi dietela prozesu honetan parte hartzen ari diren eragile guztiei. Aukera posible guztiak aztertzeko prest daudela esan zuen, baina aukera guztiez hitz egiten dutenean, "aukera legal guztiez" ari direla. "Matiz hori egitea ez litzateke beharrezkoa berez, baina uste dut gai honetan egin beharrekoa dela".\n"Balizko proiektu" baten inguruan lan egiteko prestutasuna erakutsi zuen Alkortak, baina garbi utzita proiektu horrek "berme juridiko, ingurumen baimen eta hirigintza arau guztiak" bete beharko dituela. "Nahitaez horrela izan behar du, bestela, Azpeitiarentzako eta azpeitiarrentzako ondorio kaltegarriak ekar ditzakeelako". Elkarlanaz eta erakundeen arteko errespetuaz ere jardun zuen. Corrugadosen garatuko luketena "jarduera sailkatu edo klasifikatu" bat izanik, hainbat erakunderen baimenak beharko lituzketela azaldu zuen; beraz, proiektua martxan jartzeko ezinbestekoa izango litzatekeela erakunde horiek ildo berean jardutea. Bi aipatu zituen: batetik, Eusko Jaurlaritzak duelako Ingurumen baimena emateko ahalmena; eta bestetik, Azpeitiko Udalari dagokiolako Hirigintza Antolamenduko Plan Orokorraren gaineko eskuduntza. "Eta Azpeitiko herriak horren inguruko erabakia hartu zuen 2013ko Hirigintza Antolamenduko Plan Orokorra onartu zuenean". Eragileen arteko errespetua ere eskatu zuen, nola gaia tratatzeko garaian, hala erakundeek hartutako erabakiak errespetatzerakoan.\nGaia kokatze aldera, udalak Corrugadosen jabe den Cristian Lay enpresarekin eta gainontzeko erakunde eta eragileekin orain arte izan dituen hartu-emanak xehatu zituen jarraian, 2020ko azarotik hasita. Alkortaren esanetan, udal ordezkariak enpresaren arduradunekin bildu ziren orduan, eta bilera haren ostean ohar bateratu bat kaleratu zuten herritarrei jakinarazteko "lantegi hori ez zela berriz martxan jarriko, irekitzea ez zelako ekonomikoki bideragarria, eta erabaki genuelako eremu horren garapen urbanistikoa aztertzen hastea". Erabakiak ziurra ematen zuelako eta herritarrentzat interesa zuelako erabaki zuten oharra kaleratzea.\nHandik gutxira, baina, abendu bukaera edo urtarril hasiera aldera, zurrumurru batzuk iritsi zitzaizkiela azaldu zuen alkateak, eta bilera informal bat ere izan zuela Corrugados martxan jartzeko aukeraren inguruan. Otsailaren 18an Labaka eta Alkorta berriro bildu ziren enpresaren arduradunekin, eta orduan baieztatu zieten zurrumurruek ziotena: Azpeitiko lantegia berriz martxan jartzeko asmoa zuela enpresak. "Bilera horretan enpresako ordezkariei adierazi genien lanpostuak sortzeko interes handia genuela, aukera guztiak aztertzeko prest geundela, eta azaldu genien Hirigintza Antolamenduko Plan Orokorrak zer dioen eremu horien inguruan. Horrez gain, astebeteko epea eskatu genien Eusko Jaurlaritzako eta Foru Aldundiko ordezkariekin biltzeko, gaiaren inguruan lehen azterketa bat egiteko". Lehen bilera hori, ordea, ia hilabete beranduago egin zuten, martxoaren 11n hain zuzen. Azpeitiko Udaleko, Jaurlaritzako, aldundiko eta Cristian Lay enpresako ordezkariek parte hartu zuten bilera horretan. Udalak batzar hartan aurkeztu zuen beretzat aukera "erreal" bakarra dena: Corrugados irekitzekotan, Trukutxo eremuan zabaltzea.\nHoriek esanda, egungo egoera zein den azaltzeari ekin zion Alkortak. "Azken asteetan asko hitz egin da gaiaz eta komunikabideek esan digute ez dagoela arazorik lantegia martxan jartzeko, ingurumen arazoa ere konponduta dagoela, guk oraindik proiektua osorik mahai gainean ez daukagunean". Ziurtatu zuen oraindik ez daukatela ez enpresaren bideragarritasun planik, ez negozio planik, enpresak ez duela aurkeztu proiektu teknikorik, ez jarduera martxan jartzeko eskaera ofizialik, ezta ingurumen inpaktuaren aurre azterketarik ere. Puntu horretan zehaztu zuen atzo eguerdian bertan udalera Cristian Lay enpresaren idatzi bat iritsi zela, baina batzarraren aurretik ez zutela izan idatzi hori osorik irakurtzeko astirik.\nSegidan, Corrugadosen garatuko luketen jarduera zein den kontuan izanda, Azpeitiko lantegia martxan jartzeko enpresak jarraitu beharko lukeen prozedura azaldu zuen alkateak. "Jarduera sailkatu edo kasifikatu batez hitz egiten ari gara. Zer esan nahi du horrek? Inguruko herritarren osasunerako arriskutsua izan daitekeen jarduera bat dela, eta hori baimentzeko, prozedura luze bat jarraitu beharra dago". Batetik, Ingurumen Baimen Bateratua deritzona beharko luke. "Prozesu oso luzea eskatzen du eta baimen hori emateko eskumena Eusko Jaurlaritzak du; zehazki, Ingurumen sailburuordeak”. Horrez gain, hirigintza antolamendua errespetatzea ezinbestekoa litzatekeela esan zuen, eta zentzu horretan, eta kasu honetan, bi plan daudela onartuta: batetik, 2009an onartutako Urola Kostako Lurralde Antolamendurako Plan Partziala; eta bestetik, 2013an onartutako Azpeitiko Hirigintza Antolamenduko Plan Orokorra. "2009ko plan hori espresuki egin zen Amue eremuko jarduera industrial hori Trukutxora lekualdatzeko, Espainiako eta Europako zuzentarauek eskatzen dutelako jarduera industrialak eta bereziki klasifikatuak direnak herrigunetik ateratzea".\nOndoren, Corrugadosek Amue eta Trukutxo eremuetan dituen azpiegituren inguruko hainbat azalpen eman zituen Alkortak. "Herriguneko zatiak, Amuekoak, egun ez du jarduerarik, lantegia itxita dago eta jarduera ekonomikoaren gaineko zergan baja emanda dago 2013. urtetik, eta gaur egun udalak eremu horren gainean emanda duen baimen bakarra instalazioak desmantelatzekoa da, azpiegiturak zaharkituta daudelako". Herriguneko labeak martxan jartzeko aukeraren inguruan ere mintzatu zen alkatea, eta 2008ko apirilean Eusko Jaurlaritzako Ingurumen sailburuordeak emandako Ingurumen Baimen Bateratua aipatu zuen. "Baimen hori indarrean egoteko, sei hilabeteko epean zenbait betekizun betetzeko eskatzen zion enpresari, bestela baimena iraungita geldituko zela. Baimena eman izan baliote ere, zortzi urteko indarraldia izango zukeen. Momentuz, udalean ez dugu ingurumen baimen hori indarrean egon zela dioen ebazpenik". Eta ingurumen baimenarekin zerikusia duen beste puntu garrantzitsu bat aipatu zuen: Amue eremu inundagarria dela. "Eremu horretan zenbait udal proiektu martxan jartzen saiatu izan gara, eta ezetz esan izan digute, eremu hori fluxu iraunkorreko eremu inundagarria delako". Gaineratu zuen azken urteetan asko zorroztu dela ingurumenari lotutako araudia, eta enpresak arau berri guztiak errespetatu beharko lituzkeela. Horrez gain, Amueko eremuari eragiten dioten Hirigintza Plan Orokorrak eta Lurralde Antolamendurako Plan Partzialak Amueko eremuaz dioena ekarri zuen gogora: etxebizitzak eta ekipamenduak eraikitzeko eremua dela. "Beraz, Amue eremuan jarduera hori martxan jartzea ez da bateragarria plan orokorrean eta plan territorialean jasotakoarekin. Nahita ere, udalak ezingo luke baimenik eman".\nAmueko aukera baztertuta, Trukutxo eremuari buruzko azalpenak emateari ekin zion Alkortak, "eremu hori delako gure herrian jarduera industrial bat martxan jartzeko prestatuta dagoena, Urola Kostako Plan Partzialak eta Azpeitiko Hirigintza Antolamenduko Plan Orokorrak hala jasotzen dutelako, udal ordezkari guztien babesarekin". Trukutxoko eraikina eginda dagela azaldu zuen, bere garaian baimenik gabe egin zela ere bai, baina, hala eta guztiz ere, enpresarentzat askoz errazagoa izango litzatekeela eremu horretarako ingurumen baimena eskuratzea.\nHori guztia esanda, azpeitiarren interesen alde lanean jarraitzeko konpromisoa berretsi zuen alkateak, baita Corrugados abiarazteko lanean jarraitzekoa ere, eta halaxe egiteko eskatu zien gainerako udal ordekari guztiei ere, "alderdikeriak albo batera utzita". "Neu ere EH Bilduren egiturako jendearekin hitz egiten aritu naiz, eta eskatu diet gai hau herrian eta herritarron arten konpontzen lagatzeko". Beste behin nabarmendu zuen, udalarentzat, herriaren sustapen ekonomikoa dela helburu nagusia.\nAlkortak esan beharrekoak esanda, herritarrek hartu zuten hitza. Horietako batek hainbat zehaztapen egin zituen alkateak emandako informazioaren inguruan. Batetik, adierazi zuen Corrugadosen arazoa ez zela ekonomikoki bideragarri edo errentagarri ez izatea, "enbargo batzuekin lotutako auziak" zeudela tartean, eta enpresak orain dela gutxira arte horregatik baztertu izan duela Azpeitiko lantegia berriz martxan jartzea. Dagoeneko arazo horiek konponduta daudela esan zuen, eta horregatik ekin diola orain lantegia abiarazteko asmoari. Enpresak esandakoa gogorarazi zuen herritar horrek: Cristian Lay prest dagoela ingurumen eta segurtasun araudi guztiak errespetatzeko eta horretarako beharrezko inbertsioak egiteko. Atzo enpresak udalari helarazitako idatziaren berri ere bazuen herritar hark, eta haren inguruan adierazi zuen Cuatrecasas etxeak egindako txosten bat dela, eta plan urbanistikoan egon daitezkeen arazo horiei aurre egitea egongo litzatekeela dioela. Herritar haren esanetan, eta enpresak esandakoaren ildotik, Trukutxoko eremuan lantegia abiarazteko aukera gaur egun ez da egingarria.\nHerritar hari erantzunez, alkateak herenegun Cristian Lay enpresaren jabearen semearekin telefonoz bidez izandako elkarrizketa baten berri eman zuen. Alkortaren esanetan, Lealek Trukutxo eremurako proposamena aztertzera esertzeko konpromisoa helarazi zion, baldin eta Jaurlaritzako eta diputazioko ordezkariak ere mahai horren bueltan eseriko baziren. Handik ordu gutxira, alkateak berak aurrerapen horren berri eman zien udaleko Hirigintza batzordeko EAJren udal ordezkariei, eta horren ostean Lealean beste dei bat jaso zuen, kontrakoa jakinarazteko, alegia, ez zela Trukutxoko aukera aztertzera eseriko adierazteko.\nAukera erreal bakarra hori dela esateko, udala funtzionario publikoek egindako txostenetan oinarritzen dela zehaztu zuen Alkortak, eta txosten horiekiko errespetua eskatu zuen. Alkortak esandakoa berretsi zuen Labakak ere: "Guk esaten dugu, udaleko teknikarien txostenek hala esaten digutelako, gaur herrigunean labeak piztea ez dela bategarria onartuta daukagun plan orokorrarekin, eta udalaren aldetik legez kontrakoa litzatekeela baimen hori ematea, nahita ere ezingo genukeela eman. Aldiz, enpresak kontrakoa uste badu, eskubidea edukiko luke eskaria egiteko, epaitegietara jotzeko eta auzitegietan kontrakoa ebazten bada, udalari ardurak eskatzeko. Guk eskatzen duguna da udalari ez zalantzan jartzeko bereak dituen eskumenak, guk Jaurlaritzari bereak zalantzan jartzen ez dizkiogun bezala".\nBeste hainbat herritarrek ere hartu zuten hitza: batzuek udalari eskerrak emateko, batzar irekia antolatu izanagatik; eta besteek adierazteko ez luketela herrigunean Corrugadosen laberik piztuta ikusi nahi. Hitza hartu zuten herritar horietako pare bat kezkatuta agertu ziren Amue eremuko lantegiaren balizko irekieragatik, handik gertu bizi direlako. Beste batek auziaren inguruan herri galdeketa egiteko asmorik ba ote duten galdetu zien udal ordezkariei, eta, momentuz, aukera hori aztertzen ez direla ari erantzun zion Labakak. "Herriari zerbaitegatik galdetzeko, zerbait izan beharko genuke eskuartean, eta ez gaude fase horretan". Dena dela, beharra sortuko balitz, arazorik ez luketela izango adierazi zuen zinegotziak.\nAzpeitiko Udalak oso-osorik grabatu zuen atzoko batzar irekia, eta bideoa lotura honetan dago ikusgai.\nAzpeitiko Udal Gobernuak batzar irekia egin du Corrugados auziaz duen ikuspuntua herritarrekin elkarbanatzeko\nMaialen Etxaniz mar 18 Ekonomia


Txapela kendu eta ibili munduan – Hitzak eta Hotsak\nPosted on 2010/12/13 2010/12/13 Author hitzaketahotsakCategories Euskadi, Euskal Herria, euskara, Eusko Jaurlaritza, politikaTags Blanca Urgell, euskara, Eusko Jaurlaritza, Fermin Muguruza, kultura, Kulturaren Euskal Kontseilua, PSE, sailburua, txapela, Urgell\n8 thoughts on “Txapela kendu eta ibili munduan”\n2010/12/13 at 16:19\nUgaitz zurekin bat nator. Ez da lehenengo aldia esaten dudala, bainan, errepikatuko dut. Nun daude hauteskunde kanpainian egon zirenak Lopez jaunarekin bat? Lotsik ez al dute bere oneriritsia eman zutelako? Xabier Mendiguren, Urrutia jauna…\nEskerrik asko beraiei\n2010/12/13 at 17:24\nEskerrik asko bloga jarraitzeagatik.\nEz nuke atzera begiratuko egiten duguna baino sarriago. Atzokoak atzo geratu ziren, baina orain oraingoak konpon ditzagun, geroago geroko gutxiago izateko\n2010/12/14 at 1:28\nErabat ados zurekin. Konplexuz betetako jendea dugu hau. “Moderno” hitzarekin eta kontzeptuarekin berarekin jolastea gustuko dutenak, baina hitz hutsala benetan beren ahotan. Zuk diozun bezala, iraingarria da, eta okerrena behin eta berriz horren inguruan ari direla eta, azkenean, haserrearazi egingo gaituzte (ni halaxe nabil) eta ez du elkarbizitzarako ezertan lagunduko. Urgellek niri “moderno” izaten erakutsi behar dit? Has dadila ba betaurreko zatar horiek aldatzen, beharbada orduan “konbentzituko” nau. Hau pazientzia!\n2010/12/14 at 9:12\nBai, Andoni. Hau guztia haserre bizian jartzeko modukoa da.\nEsaten dutenaz kontziente dira? Egin, egin… ez baitute gauza handirik egiten. Hori bai, desegiteak euren neurrira egindako lana ematen du.\n2010/12/14 at 15:16\nBlanca Urgell, Patxi López eta enparaduekin Euskadi benetako “uharte kulturala” bihurtuko da; bere berezko kultura (hainbeste defendatu ohi duten estatutuan dioenez, herri honek “euskara du berezko hizkuntza”) babestu eta bultzatu beharrean, edozelako “tutti-fruti” guaiak planteatzen dituzte, hemen herririk, hizkuntzarik edota kulturarik ez balego bezala. Antza denez, beraiek etorri aurretik kezko seinaleekin komunikatzen ginen…\nOndo dago kulturen arteko harremana bultzatzea eta babestea, gure herrietan gero eta jende gehiago etorri zaigu kanpotik azken aldian, eta hori aberastasun-iturri itzela dela uste dut. Baina gobernu batek badu kulturarekin eginkizun bat: herriaren kultura (ze identitatioa atera zaidan…) babestu eta bermatzea, kanpotik datozenak kultura horretan integratzea, etab. Inork imaginatzen al du ZP bat-batean espainieraren defentsa egin beharrean eskoletan arabieraz irakatsi beharra defendatzen? Espainiako gobernuari (zer esanik ez Frantziakoari) ez zaio burutik pasatzen bere lehentasunetan gaztelania ez den beste hizkuntzaren bat babestea (ezta katalana, galegoa edota euskara ere), baina Jaurlaritzako hauengatik izanez gero, maila berean jarriko lituzkete guztiak… hori bai, “elebitasun integratzailea” (gaztelania hutsean funtzionatzen duen elebitasuna, alegia) bultzatzeko.\nZer kultura mota landuko dute hauek, besteak beste Bertsozale Elkartea kontseilu horretatik kanpora botata? Rociiiiiiito eta farandula guztia ekartzea baino ez zaie falta martxa honetan.\n2010/12/14 at 15:48\nHori guztia Jon Juaristiren izendapenari gehituta Euskararen Aholku Batzordean…\n2010/12/14 at 16:44\nGaur entzundakoekin, badirudi Antonio Basagoiti izango dugula euskararen babesle hemendik aurrera. Buruz beherako munduan bizi ote gara honezkero? Zer broma klase da hau? Zure iritzia jakiteko desiatzen…\n2010/12/14 at 17:45\nHorrek post oso baterako emango luke. Ea astirik daukadan eta errealitatearen egunerokoak ez duen berri hori beste batekin estaltzen.\nPrevious Previous post: Irekia!! Barkatu, mesedez\nNext Next post: Basagoitik arazo bat dauka (edo gehiago)


Agiriaren Aurkibide digitalak 1901 aurretik.\nZer esan nahi du Ezkontza?\nDenboraren poderioz, izen-abizenen grafiak aldaketak jasan izan ditzazkete. Hizki ezberdin horiek ordezkatzeko komodin ikurrak erabiltzea\nerabigarria izan liteke.\nZeinu bakarra ordezkatzeko:\n_digoras ondorengo bi aldakiak eman ditzake: Idigoras e Ydigoras\nZeinu multzoa ordezkatzeko:\nE%erria ondorengo emaitzak eman ditzake: Echeberría, Etxeberria eta Echeverria\nBilaketa berean ikur bakarra edo gehiago erabiltzeko aukera eskeintzen du bilaketa tresnak:\n_ergar% konposaketak Bergara, Bergareche, Bergarechea, Bergaretxe eta Vergara.\nGehitu: Herria Urte tarteak Senar-emaztea adierazi\nIndexaturiko Parrokien Gida\nErreprografiak: ordain-sariak eta ordainketa erak\n- Fotokopi Arrunta(k):\n- Fotokopi Ziurtatua(k):\nEskaera bakoitzeko gehienez 5 kopia ezberdin eska daitezke.\nErreprografi kopiak jasotzea:\n- Posta arruntaz bidaltzeagatik\n- Posta ziurtatuz bidaltzeagatik\nEskaera hau, irabazi asmorik gabeko erabilera pribaturako da bakarrik. Bestelako erabiletarako Artxiboko dokumentuen edo irudien kopiak nahi izanez gero, dagokion Hitzarmen berezia sinatu beharko da.\nTasak ordaintzetik salbuetsita daude, eskakizun judiziala izanik, egoera ekonomiko larrian daudela egiaztatzen duten pertsonak, eta agiria elizaren tramitazioren baterako eskatzen dituztenak.\nVisa edo Master Card txartelak\nGure kontu korrontera eginiko transferentzia\nPostaz jasotzean ordaintzeko\nSoilik, 1901. urtetik aurrerako agirien ordainketarako\nArtxiboan bertan eginiko eskaerak ordaintzeko bakarrik\nEz dira txekeak onartzen\nDonostiako Elizbarrutian erregistratuta dagoen aurreneko ezkontza-agiria, Gipuzkoa osoko zaharrena, Juan Marutegui eta Gracia Madariaga ezkondu zirenekoari dagokio; 1501ean ezkondu ziren, Antzuolako Errukizko Gure Amaren Parrokian.


200 piraguista baino gehiago lehiatuko dira Bidasoaren Nazioarteko 54. jaitsieran – Irunero\nIazko pandemiak eragindako geldialdiaren ondoren, Santiagotarrak Kirol Elkarteak arreta handiz eta ilusioz antolatuko du Bidasoaren Nazioarteko 54. Jaitsiera, administrazioak emandako COVID protokoloak betez, 22 taldetako 200 kirolarik baino gehiagok parte hartuta.\nLarunbatean, 16: 30ean, Villanuevako bihurgunearen parean hasiko da, Juniors, 23 azpikoak, seniorrak eta beteranoak lehen irteeran; eta 17: 00etan, San Migel inguruan, kadete eta infantilentzako bigarren irteeran. Aurten, aurrekoetan arrakasta lortu arren, ez da IV. Herri jaitsiera antolatu piraguistentzat, lehiatzeko asmorik gabe.\nI. Bidasoa Txiki\nIkasturte honetan Eskola Kirolak izan dituen mugez jabetuta, Aldundiak lehen aldiz utzi die alebinei parte hartzen. Helduek ibaia jaisten hasi baino lehen, “Txikiak” 15: 30ean abiatuko dira Faisaien uhartetik, Behobiatik klubaren instalazioetaraino.\nEspainiako selekziorik ez Europako Txapelketan\nJoan den asteburuan, Espainiako Piraguismo Federazioak uztailaren 9tik 11ra Moskun (Errusia) jokatzen den Europako Maratoi Txapelketan ez parte hartzea erabaki zuen, eta mezu elektroniko labur baten bidez jakinarazi zien Pista saileko hiru kide juniorrei, dagokien kirol-zipriztina jaso baitzuten. Eider Amundarain, Unai Amostegi, Martin Miranda, bere teknikariak, senideak eta lagunak albiste berrien zain daude, hurrengo Munduko Maratoi Txapelketari begira Espainiako Federazioak erabiliko dituen irizpideak ezagutu eta galdutako aukera berreskuratzeko.\nPosted in LABURREANTagged Bidasoa Ibaiaren Jaitsiera, Bidasoa Txiki, Europako Maratoi Txapelketa, irun, irunero, kirolak, Santiagotarrak


Arrain askok ez dute balio saltzeko, eta arrantzaleek itsasora botatzen dituzte bueltan; Europako Batasuna (EB) arazo larri horri irtenbidea eman nahian ari da\nArrantzako sareek ez dute barkatzen. Parean jartzen zaien guztia irensten dute, beti asegaitz, baina sareek ez bezala, merkatuak ez du arrain guztientzako tokirik, jendeak ez dituelako erosten edo saltzeko ere txikiegiak direlako. Horixe gertatzen zaie, adibidez, hainbat eta hainbat dortoka, itsas hegazti eta izurderi. Uretatik atera eta uretara itzultzen dituzte, urpera hilik batzuk, eta hiltzeko besteak.\nZenbait iturriren arabera, urtean 20 milioi tona arrain galtzen da modu horretan, arrantzatzen den guztiaren laurdena. FAO erakundeak 2005. urtean egin zuen ikerketa batek dioenez, munduan arrantzatzen denaren % 8 kareletik joaten da, nahiz eta datuak aldatu egiten diren arrantzaleku eta arrantzaldi batetik bestera. Ikerketa horrek gehiago ere zehazten du: tokiko arrantzalekuetan, amua erabiliz arrantzatzen duten guztiaren % 4 baztertzen dute, baina arraste arrantzan, aldiz, % 50 edo gehiago izaten da. Eta zenbaitetan, % 70 ere izan daiteke berriz uretara botatako arraina; hau da, muturreko kasuetan, merkatura iristen den adina arrain geratzen da bidean alferrik galduta.\nNaturaren eta ekonomiaren kaltetan\nDatu zehatzik ez dago, eta ezin da jakin “ofizialki” zenbat arrain galtzen duen ontzi bakoitzak, baina ez da huskeria bat. EBren esanetan, natura eta ekonomia “hondatzea” da arrainak hola alferrik galtzen uztea, eta, gainera, biodibertsitatea eta arrain multzoak desagerrarazten ditu, arrantza-presioa ugaritzen du eta ez dakar ez elikadura onurarik ez ekonomikorik.\nHagako Ikerketa Institutuak 2001. urtean egin zuen ikerketa bat saiatu zen kalkulatzen zenbateko dirutza galtzen zen arraina hola baztertuta; Herbehereetako arrantzalekuetan, adibidez, haga-arrastean galdu ziren arrainek 160 milioi euro iritsiko zituzten merkatuan 1998. urtean (urte hartan arrantzaleku horietatik lortu zutenaren % 70). Baina hori ez zen izan datu deigarriena: zigala arrantzan aritu ziren Frantziako ontziek galtzera utzi zuten arrain kopurua dirutan neurtu, eta lortu zuten bezainbeste bota zutela ikusi zen (pisuan, ordea, erdira baino ez zen iristen).\nArduragabekeria hori bukatzeko, Europako Parlamentuak txosten bat onartu du aurten, zenbait mekanismo jarri nahi baititu abian nahigabeko harrapaketak gutxitzeko eta inork arrainik ez botatzeko. Txostenak esaten duenez, zenbait arrantza jarduerarekin hasi behar da formula horiek saiatzen, haga-arrastean eta bakailaotan aritzen direnekin, adibidez, horiek baztertzen baitute arrainik gehien.\nArrantzaleei sariak ematearen alde agertu da Europako Batasuna, eta ez zigortzearen alde; beste neurrien artean, itxita egon diren arrantzalekuetan eremu batzuk irekitzea proposatzen du, baina ez ontzi guztiei, sare selektiboagoak erabiltzen dituztenei edo arrain guztiari probetxua ateratzen dietenei baizik. Helburua ez da arrain gehiago harrapatzea, probetxu gehiago ateratzea baizik harrapatzen den horri eta ez uztea ezertxo ere gal dadin. Europako Parlamentuaren esanetan, “EBk ezin du onartu urtean milioi bat tona arrain baino gehiago galtzea dakarren politikarik, jakinda, gainera, arrain ona dela”.\nOrain artean baztertu izan diren arrain eta oskoldunak merkaturako bidean jartzea da helburua, bai arrain irinak edo olioak egiteko, eta bai jateko ere, ahal denean, behintzat. Espainian, zenbait sukaldari hango eta hemengo unibertsitateekin elkarlanean ari dira (Cadiz, Zaragoza, Caceres, Granada…), formulak aurkitu nahian arrain horiek sukaldaritzan erabili ahal izateko, itsas hestebete moduan edo salda kontzentratuak egiteko. Europako Batasunak, hala ere, tentu handiz jokatu behar dela ohartarazi du, orain ez baita komeni arrain horiekin merkatu alternatibo bat sortzea eta espezie horiek ere neurririk gabe arrantzatzen hastea.\nSistema berraztertu behar da\nArrain mota horiek merkaturatzeko urratsa egin ahal izateko, sektoreko eragileak aspalditik ari dira esaten Harrapaketa Kopuru Baimendua (TAC) eta arrantza kuotak banatzeko sistema berriz aztertu behar direla. Gehiegizko arrantza saihesteko sortu ziren kuotak, baina, bitxia bada ere, kuoten eraginez geratzen dira bazterrean hainbeste eta hainbeste arrain. Balio gehien duten arrainak interesatzen zaizkie arrantzaleei, kuota mugatua dutenez, ez baitzaie komeni balio gutxiko arrainak harrapatzea, eta baztertu egiten dituzte. Horregatik, sistema nola moldatu aztertzen ari dira azken urteetan, eta aukera bat izan daiteke kuotatik kanpo uztea normalean itsasora botatzen dituzten arrain mota horiek; alegia, horien pisua ez aintzat hartzea portuan arraina pisatzen denean. Hola eginez gero, arrantzaleek ez lukete botako itsasora hainbesteko biomasa, eta ez lirateke alferrik galduko elikadura eta ekonomia ikuspuntutik hainbesteko garrantzia duten jakiak.\nMediterraneoan arrantzan dabiltzanentzat, ordea, bestelako neurri batzuk ezarri beharko lituzkete, han ez baita erabiltzen kuota sistemarik, salbu eta hegalaburrarentzat. Besteak beste, arrantzaldia laburtu beharko litzateke, arrantzaleku batzuk aldi baterako itxi edo sare selektiboagoak erabiltzera derrigortu beharko lituzkete arrantzaleak. Azken batean, arrantzaldia neurririk gabe luzatzeak ekartzen du gero espezie asko baztertu behar izatea. Askotariko neurriak proposatu izan dira gauzak hobetzeko, baina aditu asko eta askoren ustez, debeku aldiak ongi kudeatzea da gakoa, eta arrantzan egun erabiltzen den araudiari koherentzia eta zentzu gehiago ematea. Mediterraneoan, adibidez, ez dago debeku aldirik, eta bada zerbaiten premia.\nEskozian, esaterako, sistema berritzaile bat jarri dute aurten abian: bakailaoa arrantzatzeko leku batzuk ixtea erabaki dute. Eskoziako industria eta gobernua aritu dira elkarlanean, eta lortu dute behatzaile independenteak joan daitezen arrantzontzietan. Horien ardura da harrapaketak kontrolatzea, eta arrainkume larregi harrapatzen ez dutela ziurtatzea; kezkatzeko moduko zerbait ikusten badute, laginak hartu, aztertu eta, komeni bada, arrantzalekuak aldi batera ixteko proposamena egiten dute (15 milia koadroko eremuak ere izan daitezke).\nArrantzako araudiaren koherentziari dagokionez, zenbait adituk lehen ere salatu izan dute legea “zentzugabea” dela zenbaitetan, eta horren adibidetzat jartzen dituzte sareen gaineko arauak: legeak onartzen dituen zenbait sarek maila txiki eta estuak dituzte, eta, ondorioz, legeak onartzen dituen baino arrain txikiagoak harrapatzen dituzte. Egun, sare selektiboagoak ezartzeko lanean ari dira eragileak, maila karratuko sareak, adibidez, eta horiei ihes egiten dieten espezieek bizirik irauteko zer aukera duten aztertzen ari dira (ihesi joandako arrainek ez badute aukerarik bizirik irauteko, sare selektibo horiek ere ez dira izango batere eraginkorrak).


Ekoizleen iritziz, oliba-olioaren prezioa %20 inguru igoko da. | Consumer\nEkoizleen iritziz, oliba-olioaren prezioa %20 inguru igoko da.\nEspainian ez bezala, gainerako herrialdeetan produkzioa beste urteetakoa baino txikiagoa izango da.\narabera: Igandea, 2004ko apirilaren 04a\nNekazaritza Ministerioaren arabera, gure herrialdeko 2003/04 kanpainarako oliba-olioaren uztaren aurreikuspen onek, 1,4 milioi tona baino gehixeago balioetsita, ez dute balioko munduko ekoizpena konpentsatzeko, azken urteetako batez bestekoaren oso azpitik egongo baita. Mediterranear arroko gainerako herrialde ekoizleek, batez ere Italiak eta Greziak, uzta askoz txikiagoak izango dituzte, eta horrek esan nahi du prezioa nabarmen igo dela jatorrian (%30 inguru). Azken lau hilabeteetan 0,60 euroko igoera izan da, Asociación Española de la Industria y el Comercio Esportador del Olio de Oliva (Asoliva) elkartearen datuen arabera.\nKontsumora bideratutako azken prezioari dagokionez, sektoreko iturriek adierazi zuten hurrengo egunetan oliba-olioaren litroa 3,3 eta 3,6 euro artean egon zitekeela, eta horrek %20tik gorako igoera ekar lezake, baina, ziur aski, hasierako prezioaren azpitik egongo dira. Koipe-Carbonellek %17ko igoera iragarri du. Altxagarri horiek, era berean, Ama Birjina Estrara ere zabalduko dira.\nMunduko kontsumo handiagoa\nNekazaritzako Enpresa Kooperatiben Andaluziako Federazioko (Faeca) zuzendari kudeatzaileak, Rafael Sánchez de Puerta Díazek, adierazi du jatorrizko prezioa handitzeari beste faktore batzuk gehitu behar zaizkiola, hala nola mundu osoan gero eta kontsumo handiagoa izatea. Horren ondorioz, esportazioa zabaldu egin da eta barne-kontsumoaren mailari eutsi zaio.\nSanchez de Puertarentzat ez da garestia hiru euroko prezioa izatea litro bat olio bakoitzeko, baldin eta kontuan hartzen badira haren “kalitate bikaina” eta elaborazio-prozesua, litro bat olio lortzeko bost kilo oliba behar baitira. Gaur egungo prezioak produkzio gutxiagoko kanpainetan izandakoen “antzekoak” dira. Kontua da —gaineratu du—, paradoxa bat gertatu dela: uzta handienetako bat lortu den urte berean igo ahal izan da prezioa.\nFaecako zuzendari kudeatzailearen iritziz, kontsumitzaileak produktu horrekiko duen leialtasunak salmenten beherakada eragotziko du, eskaintzak eta eskaerak ongi funtzionatzen duten merkatu batean. “Italiak eta Greziak azken kanpainetako uzten antzekoak lortuko balituzte, olioaren prezioa nabarmen txikiagoa izango litzateke”, dio Sánchezek.\nIritzi berekoa da Asolivako zuzendari nagusia, Juan Vicente Gómez. Esportazioen egungo erritmoak ez du pentsarazten gorabehera handirik dagoenik. Ontziratutako oliba-olioaren salmentak oso arin jaitsi dira kanpaina honetan, euroaren kotizazioari esker, baina etengabe hazten ari dira ehun herrialde baino gehiagotara egindako esportazioak. Azken hamar urteetan, ontziratutako 30.000 tonatik gaur egungo 100.000 tonara esportatu da.\nSolteko olioaren esportazioei dagokienez, askoz gorabehera gehiago izaten dira. Aurten, uzta italiar urria dela eta, Espainiak ia produkzio guztia salduko du. Beste datu positibo bat da gure herrialdeak gero eta soberakin gutxiago duela.\nAzken urteetako prezioen egonkortasuna ez da hala izan historikoki. Espainiako olibadiaren etengabeko modernizazioak olio-ekoizpenaren egonkortasun handiagoa lortu du. Gainera, SOS Cuétara taldeak SOS Koipe erosi zuenean, Espainiako merkatuaren %30eko kuotarekin, Koipe Espainiako eskuetara itzuli zenetik, hileko enkanteak sei hilean behin egiten dira, gailur horiek kotizazioan saihesteko. Hirugarren egonkortasun-faktorea ekoizpenerako laguntza-sistema da. Orain zalantzan egon liteke oliba-olioaren MAB berritzearen ondorioz, Batzordeak onartu behar baitzuen, eta apirilaren 21era atzeratu da.\naceite-eu oliva-eu precio-eu


Orientazio sozio-sanitarioa - Grupo Babesten\nGaldera ohikoenei erantzungo diegu\n01. Nire gurasoak adinekoak dira, eta dena ongi lotuta utzi nahi dute ni falta banaiz ongi zainduta egongo direla ziurtatzeko. Zer egin behar dut?\nGarrantzitsua da jakitea, alde batetik, zer egin nahi duten eta, bestetik, mendekotasun egoeran daudenean nola nahi duten zainduak izan. Erabaki dezatela nolako etorkizuna nahi duten, orain, erabakiak hartzeko moduan daudela, eta, hartara, ez du beste inork euren ordez hartu behar izango erabakirik eta euren nahiak bete ahal izango dira. Bada horretarako agiri bat: AURRETIAZKO BORONDATEEN AGIRIA. Atxikitako fitxategietan azalduta dago agiri hori prestatzeko eta erregistratzeko prozedura zein den.\nDokumentuak: ABAren erabiltzailearen eskuliburua ABAren prozedura ABA - Formularioa\nMendekotasunaren Balorazioa egiteko izapideak egiten hastea komeni da, asistentziako baliabideak eskuratzeko aukera izan dezaten, baita pertsonak artatzeko ezarrita dauden prestatzioak eskuratzeko aukera ere, betiere mendekotasun mailaren arabera. Horretarako, atxikita daude eskaera egiteko prozedura eta bete behar diren eranskinak.\nMB - Mendekotasuna Baloratzeko Prozedura\nMB eranskina - Borondatezko ordezkaritzaren eredua\nMB - Eranskina: osasun txostena\nMB - Eranskina: txosten soziala\nVD - Eranskina: balorazioa, berrikuspena edo lekualdaketa eskatzeko orria\n02. Gure amari aldaka puskatu zaio eroriko baten ondorioz. Ebakuntza egin diote eta ospitaleratuta dago. Laster emango diote alta ospitalean, eta etxean laguntza handia behar izango du. Nik lanean ematen dut egun osoa. Zer egin dezaket?\nGure egoitza guztietan eskaintzen dugu aldi baterako egonaldiak egiteko aukera, ospitaleratuta egon osteko errekuperaziorako eta susperraldirako. Ebakuntzaren osteko prozesu guztiaren jarraipen indibidualizatua egiten dugu eta, hartara, ahalik eta berme gehienekin eta pertsonak berreskura dezakeen funtzionaltasun handienarekin itzuliko da etxera. Errehabilitazioa eta Fisioterapia, galdutako mugikortasuna berreskuratzeko eta indarra eta muskulu-tonua hobetzeko; terapia okupazionala eguneroko bizitzako oinarrizko jarduerak berreskuratzeko, hala nola ibiltzea, komunera joatea, janztea; osasun arreta, arreta medikoa eta erizaintzakoa pertsonaren bilakaerari jarraipen konstantea egiteko. Eskatu informazioa, inolako konpromisorik gabe, hurbilen duzun zentroan.\nOspitalean alta hartu ostean nahiago baduzue zuzenean etxera itzuli, Etxeko Zainketa Plana diseina dezakegu zuentzat, gure egoitza eta eguneko zentroetako profesionalekin, eta ahalik eta autonomia maila handiena lortzeko jarduerak proposatuko dizkizuete, betiere etxetik atera behar izan gabe. Hasierako Balorazioa egiten dugu pertsonaren alderdi guztiak aintzat hartuta: osasuna, alderdi soziala, funtzionala, kognitiboa, afektiboa... eta, horren ondoren, zuekin batera, hau da, pertsonarekin eta senitartekoekin batera, Ekintza Plana prestatzen da errekuperazioa benetakoa izan dadin eta jarraipena hilean behin edo hiru hilean behin egiteko. Informazioa eska dezakezue, inolako konpromisorik gabe, Orientazio Sozio-Sanitarioa emateko telefono zenbakira deituta.\nHorretaz gain, Jangela Zerbitzua eskaintzen dugu etxean, erosketak egitera atera eta otorduak prestatu behar izan ez ditzan; etxeko hozkailuraino eramaten ditugu, egunero, jakiak, betiere menu orekatu baten barruan eta pertsona bakoitzaren nutrizio eta testura eskakizunetara egokituta. Zerbitzuari buruzko aurkezpena eta zerbitzuaren tarifak deskargatzeko dokumentuan daude. Aurrekoaz gain, etxean modu iraunkorrean behar baduzue laguntza etxeko lanak egiteko edo oinarrizko arreta pertsonalerako, udalek eskaintzen duten Etxeko Laguntza Zerbitzuaren eskaera egin daiteke.\nDokumentuak: Udaleko ELZ izapideak ELZ Grupo Babesten taldearen eskutik\n03. Nire aitari Alzheimer gaixotasuna diagnostikatu diote, eta nik lanean lanaldi murrizketa eskatu behar izango dudala edo agian lan egiteari utzi behar izango diodala pentsatzen hasi naiz, aita etxean zaindu ahal izateko. Ba al dut prestazio ekonomikoren bat jasotzeko eskubidea?\nBai, “Zuk pertsonak zaintzen dituzu, Bizkaiak zu zaintzen zaitu” lelopean, Bizkaiko Foru Aldundiak Zaintzaileen Estatutua sortu du; erantzukizun publikoko hainbat neurri biltzen dituen dokumentua da, eta neurri horiek era mailakatuan ezarriko dira, pertsonak zaintzen dituzten horien lana aitortu, lagundu eta hobetzeko helburuarekin..\nHona hemen Estatutuan biltzen diren jarduera ildoak (ikus eranskin hau, xehetasun gehiago zehazten dira: Zaintzaileen Estatutuari buruzko informazioa):\n1.- Zaintzaile informalen administrazio- eta lege-aitorpena sustatzea\n2.- Aurreikuspen sistemei egindako ekarpenak konpentsatzea\n3.- Zaintzaileentzako informazio eta laguntza zerbitzu integrala garatzea\n4.- Zaintzaileen prestakuntza eta eguneratze profesionala bultzatzea\n5.- Zaintza-lanen segurtasuna eta ergonomia sustatzea\n6.- Zaintzaileen aldizkako atsedenaldia bermatzea\nEra berean, familia-giroan zaintzeko prestazio ekonomikoa arautzen duen Dekretua ere deskarga dezakezu; prestazio horren helburua da zaintzaile ez-profesionalak emandako arretak eragindako gastuak estaltzen laguntzea, eta mendekotasunaren edozein gradu eta puntuaziotarako eman ahal izango da, betiere finkatutako baldintzak betez gero. Deskargatu Bizkaiko Foru Aldundiaren abenduaren 26ko 192/2018 Foru DEKRETUA, zaintzaileen estatutua eta familia-giroan zaintzeko prestazio ekonomikoa arautzen dituena, prestazioa eskatzeko zer egin behar duzun jakiteko.\nHorretaz gain, Laguntza pertsonalerako prestazio ekonomikoaren berri eta BFAren uztailaren 23ko 103/2013 Foru Dekretuaren (laguntza pertsonalerako prestazio ekonomikoa arautzen du) berri emango dizugu; laguntza pertsonalerako prestazio ekonomikoa laguntzaile pertsonal bat kontratatzearen ondoriozko gastuak ordaintzeko da; laguntza hori asteko gutxieneko ordu kopuru jakin baterako izan behar da, eta onuradunari aukera eman behar dio ikasketak egiteko, lan egiteko eta eguneroko oinarrizko jarduerak modu autonomoagoan egiteko.\nDokumentuak: Zaintzaileak Prestazio ekonomikoak 192/2018 Dekretua\n04. Gure amak gurpil-aulkia behar du, ibiltzeko zailtasun handiak ditu eta. Etxebizitza egokitu nahi izango nuke, batik bat, komuna, etxean arkitektura oztoporik izan ez dezan. Non lor dezaket informazioa laguntzarako produktu horien eskaera izapidetu ahal izateko?\nOso garrantzitsua da etxeetako arkitektura oztopoak ezabatu eta espazioetako irisgarritasuna ahalbidetzea, mugitzeko eta joan-etorriak egiteko zailtasunak dituzten pertsonak ahalik eta autonomoenak izan daitezen.\nHorregatik, BFAk finantzatzen dituen laguntzarako produktuak nola lortu eta zer izapide egin behar diren jakinaraziko dizugu.\nDokumentuak: Laguntzarako produktuen eskaera GIZATEK eskaera Laguntzeko produktuen katalogoa\n05. Gure aitak iktus bat izan zuen eta, harrezkero, amak zaintzen du aita, baina oso nekatuta dago, eta aita eguneko zentro batera joatea nahi nuke, han ongi zainduta egongo delako hainbat orduz eta, hartara, amak atseden hartu ahal izango luke. Zertan dautza eguneko zentroak? Hainbat egunez edo hainbat orduz joan al daiteke?\nBai, gure eguneko zentroak pertsona eta familia bakoitzaren premietara egokitzen dira; hainbat aukera eskaintzen ditugu: egun solteak, astean egun 1 edo 2, egun erdia (goizez edo arratsaldez), edo bakoitzak behar duen maiztasuna.\nGainera, egonaldiak egokitutako garraio zerbitzuarekin kontrata daitezke, edo garraiorik gabe.\nEgunez, pertsona zaintzen dugu eta arreta pertsonala ematen diogu, haren oinarrizko premiei dagokienez: higienea, elikadura, hidratazioa, atsedena… eta pertsonaren gaitasun funtzionalak, kognitiboak, afektiboak eta sozialak hobetzeko lan egiten dugu.\nKontsulta itzazu eskaintzen ditugun zerbitzuak, eta zuk behar duzunarekin bat datorren zentroa zein den jakin ahal izango duzu.\nEgonaldia pribatua ala publikoa izan daiteke; erantsitako informazioa deskarga dezakezu.\nHorretaz gain, nahiago baduzu, eguneko zentrora soilik bazkalorduan joateko aukera ere badago; menu osatua eta orekatua eskaintzen dugu, pertsona bakoitzaren dietaren edo gustuen arabera, eta ordu pare batez atseden hartzen dute.\nGazteluondo eguneko zentroaren zerbitzuak\nEguneko zentroko itunpeko plaza eskatzeko izapideak\n113/2016 Foru Dekretua\nGrupo Babesten taldearen otordu zerbitzua\n06. Urte osoan zaintzen ditut gurasoak, eta oporraldi bat hartu nahi nuke nire familiarekin atseden hartu ahal izateko, baina ezin ditut gurasoak bakarrik utzi. Zer egin dezaket?\nEgoitza batean aldi baterako plaza eska daiteke, zuek oporretan zaudeten bitartean zuen gurasoak ongi zainduta egon daitezen. Aldi baterako plaza hori publikoa edo pribatua izan daiteke.\nPlaza pribatuaren kasuan, gure edozein egoitzetan egin daiteke aldi baterako egonaldia, egun 1etik 3 hilabetera bitarte. Jar zaitez harremanetan zure asmoetara hobekien egokitzen den zentroarekin, eta egin erreserba inolako kosturik gabe.\nPlaza publikoaren kasuan, BFAk egoitzetako aldi baterako egonaldiak finantzatzen ditu, baina horretarako, mendekotasunaren balorazioa egina izan behar da aldez aurretik, eta aldi baterako plazaren eskaera egin. Atxikitako dokumentuetan azalduta dago zer egin behar den; gure egoitza guztietan eskaintzen dugu aukera hori.\nDokumentuak: Aldi baterako egonaldiaren izapideei buruzko informazioa Aldi baterako egonaldiaren eskaera\n07. Nire gurasoak egoitza publiko batean plaza lortzeko itxarote-zerrendan baldin badaude, bitartean, egoitza pribatu batean egoteko diru-laguntza jasotzeko eskubidea dudala esan didate, baina ez dakit nondik hasi ere egin.\nBai, egia da, badago Zerbitzuari lotutako prestazio ekonomiko bat, ZLPE; egoitza zentro batean ematen den arreta pribatuaren ondoriozko gastuak ordaintzen laguntzeko da, egonaldia iraunkorra nahiz aldi baterakoa izan. Horretarako, pertsonak Mendekotasunaren Balorazioa eskatua izan behar du aldez aurretik eta, gero, egoitza bateko plazaren eskaera izapidetu. ZLPE hori erabiltzailea egoitzako plaza pribatuan dagoen bitartean ematen da, betiere itunpeko plaza emateko itxarote-zerrendan dagoen bitartean. Zenbatekoa aldatu egiten da, pertsonaren Mendekotasun Graduaren arabera.\nGure zentro guztietan emango dizugu ZLPEari buruzko informazioa, eta izapideak ere egingo dizkizugu\nZLPE eskatzeko prozedura\nZLPE arautzen duen Foru Dekretua\nFakturak nola aurkeztu behar diren jakiteko eskuliburua\nFakturak aurkezteko baimena egoitzei\n08. Aita alargun geratu da eta bere sorterriko egoitza batera joan nahi du. Zer izan behar dut kontuan egoitza zentro bat aukeratzeko garaian?\nAtxikitako dokumentuan, egoitza bat ala beste hautatzeko aintzat hartu behar diren hainbat alderdi aipatzen dira. Grupo Babesten taldetik, zera gomendatzen dugu beti, ahal den heinean, interesduna familiarekin joan dadila zentroa bisitatzera, eta hautaketa prozesuan modu proaktiboan parte hartzeko aukera izan dezala. Garrantzitsua da aukera guztiak aintzat hartzea eta interesdun guztien artean adostasuna lortzea.\nPertsona erroldatuta dagoen barrutiko/udalerriko Oinarrizko Gizarte Zerbitzuetan zerrenda bat emango dizute zure komunitatean dauden zerbitzu sozio-sanitarioekin.\nDokumentuak: Egoitza zentroa hautatzeko gomendioak\n09. Urteetan gora goaz gu ere, eta eskura ditzakegun baliabide eta prestazio sozialei buruzko informazioa lortu nahi genuke, aukera posible guztiak balioesteko. Ba al dago aukera guztiak biltzen dituen dokumenturik?\nUrriaren 6ko 185/2015 DEKRETUAn (Gizarte Zerbitzuen Euskal Sistemaren prestazio eta zerbitzuen zorroari buruzkoa), aukeran dauden zerbitzu eta prestazio sozial guzti-guztiak deskribatzen dira, eskumenaren (udalarena, foru aldundiarena edo autonomia erkidegoarena) arabera bereizita, eta bakoitza eskuratzeko zer baldintza bete behar diren ere zehazten da.\nGrupo Babesten taldean, Orientazio sozio-sanitarioko zerbitzua dugu eta, zerbitzu horretan, zerbitzu edo prestazio bakoitzari buruzko aholkuak eman ditzakegu, modu pertsonal eta indibidualizatuan; izan ere, kasu askotan, guk eskaintzen ditugu baliabide horiek, gure erakundearen bitartez.\nDokumentuak: EHAAko Dekretua, gizarte zerbitzu eta prestazioen zorroa\n10. Gure aitona fase terminalean dago; azkeneko une horietan ez dugu nahi berak sufritzerik eta, gauza ororen gainetik, duintasunez joatea nahi dugu.\nGrupo Babesten taldean badakigu bizitzaren azkeneko uneetako arreta oso garrantzitsua dela; horregatik, gure egoitzetan, pertsona guztien eskubideak eta duintasuna bermatzen ditugu azken une hori iristen denean. Informazioa, sentsibilitatea, enpatia eta ondoan egotea eskaintzen dizkiegu, une oro, pazienteari eta haren senitartekoei.\nDokumentuak: Bizitzaren amaierako prozesuan pertsonen eskubideak eta duintasuna bermatzen dituen dekretua\n11. Eskatzea bezala, FBZP jasotzen duenaren zaintzailearen atseden-zerbitzuari lotutako prestazio ekonomikoaren eskaera\nZaintzaileen Estatutuari eta familia-giroan zaintzeko prestazio ekonomikoari buruzko araudiaren bitartez, zaintzaileek atsedena hartzeko duten eskubidea aitortu da.\nXede horrekin, urriaren 15ean, irailaren 10ean onetsitako 140/2019 Foru Dekretua argitaratu zen BAOn, eta, haren bidez, egoitza-zerbitzuari lotutako prestazio ekonomikoa arautzen da. Dekretuaren arabera, zaintzaileek urtean 15 eguneko atsedenaldia hartzeko eskubidea izango dute, eta 2020ko urtarrilaren 1etik aurrera baliatu ahal izango dute eskubide hori.\nAtsedenaldia hartzeko zerbitzuari lotutako prestazio ekonomikoa ordaintzeko eskabideak atsedenaldia hartu baino gutxienez ere 45 egun lehenago aurkeztu behar dituzte mendekotasuna duten pertsonek. 2019ko azaroaren 15ean hasi daitezke eskabideak aurkezten.\nEskatzaileek baimena eman ahal izango diete egoitzei beren izenean aurkez ditzaten zerbitzua egiaztatzen duten fakturak.\nBaimena emateko inprimaki hori egoitza elektronikoaren esteka honetan deskargatu ahal da: https://www.ebizkaia.eus/es/catalogo-de-tramites-y-servicios?procID=1566.\nFakturak aurkezteko, zerbitzua jaso eta hurrengo hileko azken egunera arteko epea dago. Zalantzarik izanez gero, telefono-zenbaki honetara dei dezakezu: 94.406.60.00 - Bizkaiko Foru Aldundia.\nDokumentuak: Mendekotasuna duten pertsonentzako egoitzan aldi baterako egonaldia egiteko eskabidea\nFBZP jasotzen duenaren zaintzailearen atseden-zerbitzuari lotutako prestazio ekonomikoaren eskaera\nLaguntza gehiago behar al duzu?\nJarri gurekin harremanetan, eta aholkuak emango dizkizugu, doan\nGregorio de la Revilla zumarkalea 27, 3. solairua.\nPribatutasun politika irakurri dut, eta onartzen dut.\nXedea: Zure eskaerei erantzutea eta gure orientazio soziosanitarioko zerbitzuak ematea


Manex Agirrek irabazi dau Arabako Bertsolari Txapelketako lehenengo finalaurrekoa - bizkaie.biz\nManex Agirrek irabazi dau Arabako Bertsolari Txapelketako lehenengo finalaurrekoa\nBizkaie! 2017-02-06 09:27 Bertsolaritzea\nIndartsu hasi da aurreko edizinoko txapelduna. Langraitzen jokatutako finalaurrekoan 229 puntu lortu zituan Agirrek eta abantaileagaz doa bigarren itzulira.\nManex Agirre kantuan, Langraitzen (argazkia: Arabako Bertsozale Alkartea) | Ikusi handiago | Argazki originala\nArabako Bertsozale Alkarteak azaldu dauenez, 70 bat bertsozale batu ziran domeka arratsaldean Langraitzen, lehenengo finalaurrekoa entzuteko. Sei bertsolari egon ziran oholtzan: Asier Rubio, Felipe Zelaieta, Manex Agirre, Peru Abarrategi, Rikardo Gonzalez de Durana eta Zigor Enbeita. Gai-jartzailea Marta Ugarte izan zan.\nBertsolari bakotxak 13 betso puntuagarri bota zituan, hainbat ariketatan. Epaimahaiaren arabera, Manex Agirre aramaioarra izan zan onena eta 229 puntu emon eutsazan. Bigarren lekua Rikardo Gonzalez de Duranarentzat izan zan, irabazleagandik ez oso urrun, 227 puntugaz. Hirugarrena Peru Abarrategi izan zan (222,5).\nOndoren, laugarren postuan, Zigor Enbeita geratu zan (215) eta bosgarren Asier Rubio (204,5). Seigarren lekua Felipe Zelaietak bete eban (200,5).\nAurtengo Arabako Bertsolari Txapelketan 18 bertsolari dagoz parte hartzen. Finalaurrekoak itzuli bitan jokatuko dira, hau da, lehenengo hiru saioak jokatu eta gero, bertsolariek barriro kantau beharko dabe. Saio bietako puntuazinoak batuta erabagiko da finalean nork parte hartuko dauen.\nLangraizko saioko lanari esker, Manex Agirrek badaki hurrengo hitzordua laugarren finalaurrekoan izango dauela, martiaren 4an. Ganerako bost bertsolariak hurrengo saioen zain geratuuko dira, bigarren itzulian noz kantauko daben jakiteko.\nHurrengo finalaurrekoa, bigarrena, Zigoitian jokatuko da, zezeilaren 12an. Honeek izango dira oholtzan: Andere Arriolabengoa, Iker Agirre, Iñaki Viñaspre, Jagoba Apaolaza, Serapio Lopez eta Xabi Igoa.


Fesiak lortu du dagoeneko bere lehen errehabilitazio-gailuak merkaturatzeko behar duen inbertsio-helburuaren % 73\nFesiak lortu du dagoeneko bere lehen errehabilitazio-gailuak merkaturatzeko behar duen inbertsio-helburuaren % 73\nOrain, zeuk ere har dezakezu parte inbertsio-errondan. Aprobetxatu aukera!\nFesia k 800 mila euroko helburua jarri zuen Capital Cell crowdfunding plataforman ireki duen inbertsio-errondaren xedetzat, eta dagoeneko lortu du % 73. Ekimen horrekin, iktusa izan duten pazienteen errehabilitaziorako estimulazio elektriko funtzionaleko lehen bi produktuak merkaturatzeko finantzazioa lortu nahi dute, eta estimulazio elektriko funtzionalaren erreferente bihurtu.\nInbertsio-erronda bukatutakoan, bi gailuak merkaturatu egingo dira, merkatuak gaur egun teknologia horretan dituen mugei erantzuna emateko eta erabiltzaileei abantaila berriak eskaintzeko. Proiektuari ekarpenak egiteko interesa izanez gero, Capital Cell webgunearen bidez egin daiteke, gutxieneko 1.000 €-ko inbertsioarekin.\nFesiak urte honen bukaeran merkaturatuko du lehen gailua, TECNALIAren laguntzarekin. Haririk gabeko plataforma teknologiko batean oinarritzen da; plataforma horrek estimulazio elektriko funtzionalaren erabilera errazten du, iktusa izan duten ahalik eta paziente gehienek egin ahal izan dezaten errehabilitazio pertsonalizatua. Bigarren gailua 2019. urtean merkaturatzea espero dute, gainera. Bi errehabilitazio-gailuok merkaturatuta, 1 M€ inguruko salmentak espero dituzte 2020rako.\nFESIA 2016an sortu zen, estimulazio elektriko funtzionaleko teknologia berri batean oinarritutako gailu medikoen bidez iktusa izan duten eta bestelako gaixotasun neuromuskularrak dituzten pazienteen bizitza-kalitatea hobetzeko, errehabilitazio-prozesuko etapa guztietan.\nAprobetxa ezazu inbertsio-aukera hau Capital Cell plataformaren bidez, eta, zure ekarpenari esker, askoz ere moldagarriagoa, eraginkorragoa eta bizkorragoa izango da errehabilitazioa!\n43 egun besterik ez da geratzen inbertsio-erronda amaitzeko!\nAnimatu, eta hartu parte!\nEskatu informazioa eta egin inbertsioa


Hazkunde iragarpena alda dezaketela onartu du Azpiazuk | Ekonomia | Berria\nHazkunde iragarpena alda dezaketela onartu du Azpiazuk\nEustaten arabera, 2019ko lehen hiruhilekoan %2,3ko erritmoan hazi da Arabako, Bizkaiko eta Gipuzkoako ekonomia, aurretik iragarritakoa baino hamarren bat gehiago.\nIñigo Urkullu eta Pedro Azpiazu, artxiboko irudian. David Aguilar / Efe\nAzken urteetan, Gasteizko gobernuak oso iragarpen zuhurrak egin izan ditu, eta gero urtearen joanean egokitu. 2017an, esaterako, %2,3ko hazkundea iragarri zuen, eta urtearen amaieran %2,9ra iritsi zen. 2018an, beste hainbeste egin zuen: %2,5etik %2,6ra igo zuen, eta gero %2,8an jarrita asmatu zuen. Aurten, kontrako bidean egin du aldaketa bakarra, %2,3tik %2,2ra txikitu baitzuen martxoan.\nEuropako Banku Zentralak, bere aldetik, ostegunean aldatu zuen bere prebisioa, goranzkoa horrek ere, %1,1etik %1,2ra eurogune osorako.\nHamarren bat gehiago\nAldian behin, Eustatek ere zuzendu behar izaten ditu bere datuak. Duela aste batzuk aurreratu zuen hiru lurraldeetako BPGak %2,2ko hazkundea izan zuela, eta %2,3ra igo du orain; bi hamarren igo du hiruhileko arteko hazkunde tasa ere. Badu garrantzia azken hori %0,7ra heltzea, hazkundearen moteltzea denen ahotan dagoenean, daturik handiena baita 2018ko hasieraz geroztik —urte horretako azken bi hiruhilekoetan %0,5 hazi zen BPGa—.\nUrte arteko tasak, hori bai, jaisten jarraitzen du\n—%2,4tik %2,3ra—, baina joera hori alda dezake urteko bigarren hiruhilekoan ere %0,7ko hazkundeari eutsiz gero.\nEspainiako Bankuaren ildotik, Eustatek ere barne eskari sendoa azpimarratu du. Guztien gainetik dago kapital eraketa gordina, hau da, enpresek egiten dituzten inbertsioak, azken urtean %4,1 hazi baita. Barne eskariaren beste osagaiak, azken kontsumoko gastuak, nahiko egonkor jarraitzen du, barne gorabehera batzuekin: %2,6tik %2,2ra gutxitu da familien kontsumoa, eta %0,8tik %2ra handitu da gastu publikoa.\nEsportazioen igoera eten da\nBarne eskariaren ekarpenak konpentsatu du kanpo eskariaren ahultasuna. Merkataritza gerrak, brexit-ak eta horiek bezero batzuetan eragin duen pattalaldiak negatibo bilakatu du esportatzioen (-%1,4) eta inportazioen ekarpena (-%0,9). Espainiako Industria eta Merkataritza Ministerioaren datuen arabera, urteko lehen hiru hilabeteetan %0,7 jaitsi dira esportazioak, eta %4,1 handitu dira inportazioak. Hori bai, kontuan hartu behar azken bi urteetan inoizko esportaziorik handienak egin dituztela Hego Euskal Herriko enpresek.\nKanpo merkataritzaren arazoak islatzen dira sektoreko datuetan ere. Industriak atzera egiteari utzi dio, baina %0,4 txiki bat baizik ez da hazi azken urtean, eta are gutxiago manufaktura (%0,1). Eraikuntza asko suspertu da (%5,1) eta zerbitzuak ere sendo (%2,7), Ostalaritzari eta merkataritzari esker (%2,9). Lehen sektorea oso gorabeheratsua izan da, baina oraingoz ekarpen positiboa egin dio hazkundeari (%8,4).


Bortzirietako Euskara Mankomunitatearen II. Plan estrategikoa lantzeko parte hartze saioa antolatu dute - Bortziriak - Erran.eus\nBortzirietako Euskara Mankomunitatearen II. Plan estrategikoa lantzeko parte hartze saioa antolatu dute\nTtipi-Ttapa 2020-09-11 12:00\nIrailaren 18an aurrez aurreko saio parte hartzailea antolatu dute Berako Kultur Etxean. Osasun neurriak zorrotz betetze aldera aurrez izena eman beharko da.\n20121-2024 aldirako Bortzirietan euskara biziberritzeko plan estrategikoa prestatzen ari da Bortzirietako Euskara Mankomunitatea. Lehen egin bezala, oraingoan ere herritarren eta entitateen parte hartzearekin osatu nahi dute.\n2013an egin zen lehendabiziko plan estrategikoa eta parte hartze jendetsuak egin ziren, 100 herritar eta entitate baino gehiagok parte hartu zuten. Aurten ere antzeko prozesua egitea zuten gogoan mankomunitatetik, baina osasun egoerak hasierako asmoa erabat aldarazi du.\nEkainean prozesu parte hartzaileari hasiera emateko mankomunitateak online galdetegia zabaldu zuen. Hurrengo urteetan euskarak Bortzirietan dituen erronkei buruz galdetuz. 58 herritarren eta eragileren erantzunak bildu zituzten eta galdetegiaren emaitzak hurrengo saioan emanen dira.\nIrailaren 18an aurrez aurreko saio parte hartzailea izanen da, Berako Kultur Etxean, 17:00etan. Hiru orduko iraupena izanen du saioak eta bi puntu landuko dituzte. Batetik aitzineko planaren ebaluazioari errepasoa eginen diote. Bertzetik 2021-2024 plan estrategikoaren ildo nagusiak landuko dituzte.\nElhuyar Aholkularitzak gidaturiko saio dinamikoa izanen da. Bortzirietako Euskara Mankomunitatetik aurretik izena ematea beharrezkoa dela erran dute, edukiera mugatua izanen baita. Izen ematea telefonoz (948 634 125), whatsappez (680 650 650) edo e-Postaz egin daiteke (euskara@bortziriak.eus).\nEuskararen karrikako erabilerak goiti egin du Bortzirietan\nTtipi-Ttapa ira 12 Bortziriak\nBortzirietako Euskara Mankomunitateak hala eskatuta, joan den urrian Bortzirietako karriketan hizkuntzen erabileraren 60 orduko neurketak egin zitu...


Irekia Eusko Jaurlaritza - Gobierno Vasco :: EHAA xedapena 201601274\nHurrenkenaren zenbakia: 201601274\nEuskadiko Prezioen Batzordeak, 2016ko martxoaren 9an egindako bilkuran, hartu duen Erabakiaren xedapen-zatia argitaratzen da, guztiek jakin dezaten.\nEkonomia eta Plangintza Zuzendaritzan sarrera eman zaio Eusko Trenbideak-Ferrocarriles Vascos SA (Eusko Tren) enpresak aurkeztutako eskariari. Eskari hori trena zerbitzuen 2016. urterako tarifak berrikustekoa zen.\nEusko Trenbideak-Ferrocarriles Vascos SA (Eusko Tren) enpresak ematen dituen zerbitzuei dagozkien tarifak prezioak kontrolatzeko araudiari loturik daude, «autonomia erkidegoko prezio baimenduak» modalitatean, ekainaren 7ko 7/1996 Errege Lege-Dekretuaren 16.4 artikuluari jarraikiz. Dekretuaren (ekainaren 8ko BOE, 139. zenbakia).\nEuskadiko Prezioen Batzordeari dagokio eskumen hori otsailaren 2ko 35/2010 Dekretuak (otsailaren 16ko EHAA, 31. zenbakia) eta 2010eko ekainaren 151eko Aginduak xedatutakoaren arabera (uztailaren 64ko EHAA, 128. zenbakia).\n2016. urterako aurkeztu diren tarifak berrikusteko espedientea aztertuta, tarifak nahikotzat jotzen dira eta zerbitzua ematearen kostu-egituraren barruko kontzeptuetara egokitzen direla uste da.\nLehenengoa.– Eusko Trenbideak-Ferrocarriles Vascos SA (Eusko Tren) enpresak ematen duen tren-zerbitzuaren 2016. urterako tarifak onartzea, Balio Erantsiaren Gaineko Zerga eta Bidaiarien Derrigorrezko Asegurua barne direla. Hona hemen kontzeptuak eta zenbatekoak:\na) Tarifa Orokorrak.\nBigarrena.– Erabaki honek 2016ko apirilaren 4etik aurrera sortuko ditu ondorioak.\nEbazpen honek administrazio-bidea amaitzen du; beraz, bere aurka administrazioarekiko auzi-errekurtsoa aurkez dakioke Euskal Autonomia Erkidegoko Auzitegi Nagusiko jurisdikzio horretako salari, Euskal Herriko Agintaritzaren Aldizkarian argitaratzen den egunaren biharamunean hasi eta hilabete biko epean.


Doako deiak Skypekin egitea erraza da KZgunean – KZblog\nDoako deiak Skypekin egitea erraza da KZgunean\nTeknologiek asko lagundu digute, beste gauza askoren artean, distantziak murrizten. Ibilgailuekin, adbidibez, kilometro gehiago denbora gutxiagoan egiteko aukera dugu. Hurbilketa-prozesu hori eremu guztietan eman da eta, nola ez, baita inguru birtualean ere. Egun, ozeano bateko tarteko distantzia duten bi lagunek etengabeko harremana izan dezakete; berehalako mezuak bidal ditzakete, Sare Sozialei esker euren interesak ere mundu guztiarekin parteka ditzakete… eta, seguraski, jende gehienari gustatzen zaiona ere egin dezakete: dohainik hitz egin!\nTresna asko daude doako deiak egin ahal izateko. Baina guztien gainetik, bat nabarmentzen da: Skype. Estoniar jatorria duen tresna hau interneteko erabiltzaileen zerbitzu kuttunetako bat da. Izan ere, aplikazio honek plataformara sarbidea duen beste edozein pertsonarekin doan hitz egiteko aukera ematen baitigu oso modu erraz eta azkarrean. Era honetako lehendabiziko zerbitzuetako bat izanik, erabiltzaile askok dauka kontu bat bertan eta horrek ere asko lagundu dio sektorearen lidergoa lortzerako orduan. Gainera, ordainduz gero, telefono mugikor eta finkoetara ere deitu ahal izango dugu, ohikoa baino prezio txikiagoa ordainduz.\nDuela gutxi, gainera, euskararen aldeko talde batek Skypen software osoa (6.1 bertsiotik 6.7.era) euskerara itzuli duela jakin dugu. “Bai Euskarari” ekimenaren atarian, software-a lortzeko esteka aurkituko dugu.\nLortu KZgunearen dokumentazioa eta egin doako deiak Skypekin\nOso erraza da doako deiak Skypekin egitea. Berez, Interneterako konexio sendo bat, erabiltzaile kontu bat eta mikrofono bat baino ez dugu behar. Egunero erabiltzaln ditugun gailu eta sistema eragile gehienekin bateragarria da. Tresnak egin duen azken eguneraketetako bat Android sistemekin hobeto bateratzeko izan da.\nSkype da KZgunearen katalogoko ikastaro arrakastatsuenetako bat. Ikastaroa emateko prestatuta dugun dokumentazioa esteka honetan jaitsi dezakezu eta hurrengo kontu guztiak ikasiko ahal izango dituzu bertan:\nEzarpen pertsonalak aldatzen\nHori bai, doako deien mundua oso zabala da. Hori dela eta, Skype-n aukerak interesatzen bazaizkizu, ezin dituzu galdu alternatiba nagusiak; esaterako Google Hangouts edo Viber.\nNork KZgunea| 2015-10-29T12:16:20+02:00\t2013/10/16|Berriak, Informatika eta Teknologi berriak, Orokorra|Iruzkinik gabe


AURKEZPENA: INDARRAK IKERTZEN\nSarrera eta ikasketa-bidea\nIndarrak eta bektoreak\nIndarrak eta haien izaera bektoriala\nIndar bakoitza bere bikotearekin\nKonpresio- eta tortsio-indarrak ikertzen\nDistantziara egiten diren indarrak\nMugikorrarekin, grabitatea kalkulatzen\n- Zer iruditu zaizu baliabidea? -\nIkertzen: indarrak eta haien eraginak\nOhiko hizkeran, sarritan erabiltzen da “indar” hitza. Adibidez, hainbat eta hainbat esaera zahar edo esamoldetan: “joandako urak indarrik ez” eta “mainak indarrak baino gehiago balio du” edo Pitagorasen esakune famatua: “asko balio du indarrak, baina gehiago buru azkarrak”.\nPixabay. Newtonen pendulua (CC0)\nHala ere, zientzietan “indarra” aipatzen dugunean, ikusiko dugu hitzak beste adiera bat hartzen duela, oso desberdina. Proposamen didaktiko honetan, landu eta ikertuko dugu zer diren indarrak Fisikan, eta zer efektu sortzen dituzten gorputzetan.\nIkertuko dugu zer gertatzen den indarrak aplikatzen ditugunean objektuen gainean, eta zer erlazio duten beste hainbat kontzepturekin; esaterako, tentsioarekin, konpresioarekin, elastikotasunarekin, erreakzioarekin, magnetismoarekin, eta abar. Erronka itzelak ebatziko ditugu; simulazio digitalekin lan egingo dugu, eta haien aplikazio praktikoa errepasatu eta sakonduko dugu, jolastuz eta irakurriz.\n«Emadazue euste-puntu bat, eta mundua mugituko dut".\nAutoras: Elvira González y Pilar Etxebarria.


Posted on 16 Jun a las 2:42 pm\nPanel bat ere zintzilikatu da udaletxearen alboko paretean, herri kirol modaliate gehienen deskribapen eta ilustrazioekin, bisitariek informazio hori eskura izan dezaten. Honetaz gain, jolaserako materiala ere eskuragarri jarri du Leitzako Udalak. Heldu baten ardurapean, soka, soskorrak, txingak eta egurrez egindako «harriak», beren botaleku eta guzti, erabili ahalko ditu nahi duen orok.\nPlazaren itxura aldaketarako ukitu berezia falta zen. Frontisaren atzekaldeak kale estu batera ematen du eta bertan mural bat egiteko asmorekin Unai Ruiz artistarengana jo zuen Leitzako Udalak. Unaik, “tranpantojo” delako bat proposatu zuen pareta horretarako eta emaitza ikusgarria izan da. Aieneko garbilekuaren iturriko eskilaretan zutik jarrita, muralari begiratu eta atzeko paisaiko lerroei jarraipena ematen ahaleginduz gero, margolanak efektu berezi bat egiten du: izenak berak dioen bezala, begiradari tranpa egiten zaio eta eta nolabait “pareta desagerrarazi». Aste honetan bukatu du margolariak eta honekin batera, plazako berritze lanak ere bukatutzat eman dira.


EUSKADI.-Bi gizon atxilotu dituzte Bilbon taberna bateko kristala hautsi eta bertan lapurtzeagatik\nErtzaintzak gizonezko bi atxilotu ditu gaur goizaldean Bilbon, taberna bateko kristala haustea eta kutxa erregistratzailetik dirua lapurtzea egotzita, Eusko Jaurlaritzako Herrizaingo Sailak jakinarazi duenez.\nGertaerak gaur goizaldeko 3,00ak izan dira Bilboko Zabalburu plazan. Ordu horretan, herritar batek Ertzaintzari deitu dio gizonezko bi taberna bateko kristala apurtzen ikusi dituela esateko. Handik gertu zebilen patruila bat bertara joan da eta gizon bi ikusi ditu Hurtado Ametzaga kaletik korrika ihes egiten.\nUstezko lapurrak harrapatu eta atxilotu egin dituzte agenteek Mariaren Bihotza plazan. Antza denez, tabernako beira hautsi ondoren, kutxa erregistratzaileko dirua ostu dute.\nPunta okertuta zeukan labana bat eta 200 euro esku-dirutan atzeman dizkiete atxilotuei (24 urteko A.A.R.eta 26 urteko A.G.), eta ondoren, Poliziaren egoitzara eraman dituzte, epailearen esku noiz utziko dituzten zain.


Txapelpunkek 'Los mejores de los peores' taldearen seigarren diskoa kaleratu dau - bizkaie.biz\nTxapelpunkek 'Los mejores de los peores' taldearen seigarren diskoa kaleratu dau\nNagore Ferreira Zamalloa\t2014-03-05 14:44 Musikea\nTxarrenen artean onenak eurak dirala dinoe Txapelpunkekoek, eurak eta beste hainbat lagun, onenetan onenak badakigu-eta nortzuk diran, betikoak. Eta horreek, alderdi politikoak, bankariak, politikariak dira Lekeitioko laukotearen behar barriko protagonistak. Inozkoen errazen sortu ditu kanta barriak Iñigitok, bederatzi hilebete eskasean. Daborduko hainbat hitzordu ditue diskoa zuzenean aurkeztezko; barikuan, hilak 7, Gasteizko JimmyJazz aretoan joko dabe.\nDiskoaren aurkezpena Bilboko Kalderapekon egin dabe Iñigito eta Atrofi anaiek, eta eurekaz Baga-bigako Ritxi Aizpuru izan da. Egoereak berak kantak idazten lagundu deutsola autortu dau Iñigitok, horregaitik sekula baino arinago konposau ditu. Gaur egungo egoera soziala, politikoa eta ekonomikoa, ustelkeria, langabezia... gai asko dagoz gure inguruan, azaldu dau taldeko abeslariak. Bere inguruan ikusten dituan gauzak kontau ditu, niri eta lagunei pasautakoak, ez dot uste exagerau dodanik. Halanda be, maitasuna eta jaia be kantagai ditu abestiren baten.\nErritmo aniztasun handia daukie diskoko hamalau kanteak, punka, rocka, rock´n´rolla, hardcorea, eta abiadurea, abiadurea batez be, Iñigitok berak nabarmendu dauenez. Piratak Athletic kantea da diskoko hamalaugarrena, barriro grabau dabe, berregin egin dabe, indartsuago, azaldu dau Ritxi Aizpuruk. Piratak athleticzaleekaz egindako proiektua izan zan abesti hori.\nErraza izan dan arren, ordu asko, 24 ordu egunean egin dau behar. Aurre-maketea edo etxean bertan grabau dau. Esango dabe auzokoek! Oraingoan benetan haserratuko ziran!. Diskoaren grabazinoa, barriz, urtarrilean egin eben, Mutrikuko AMEn, Axular Arizmendi teknikari zala. Masterizazinoa Estanis Elortzak egin dau, Doctor Master estudioan.\nIñigitok, Atrofik, Txapasek eta Tokik kolaborazino bakarra izan dabe Los mejores de los peores lanean, Pello (saxoa), Aritz (tronboia) eta Ibonek (tronpetea) osotutako aire-hirukotea, hain zuzen be, Beti aurrera kantan.\nTxapelpunk Txapelpank kantearen bideoklipa grabau dabe, eta laster sareratuko dau diskoetxeak. Txapelpunk 15 urte betetear dago, buruan bueltaka darabile zuzeneko disko bat grabetea, baina ez dakie ziur noiz, oraindino. Datorren urtean akaso egingo dogu. Idea asko gustetan jaku, baina ez dakigu noiz, adierazo dau Iñigitok.\nMartian lau bat kontzertu joko ditu Txapelpunkek: lehenengoa Gasteizko Jimmy Jazzen, hilaren 7an; hurrengoa, 8an, Urduñan; 15ean, Hendaian; eta, 20an Bilboko Kafe Antzokian. Apirilean, momentuz, Donostiako Dokan (4an), Izarran (5ean) eta Orbison (12an) ditue emonaldiak.\nErantzunak: 2 (Atzera Kepon, Kepon)\nKepon 2014-03-06 12:05 Erantzuna | #1\nAtzera Kepon 2014-03-06 12:08 Erantzuna | #2


Benetan illetak baiño arren eta eskari bero gartsuak illai geiago lagunduko dautse Iaungoikoaren aurrean. Alan da guzti bere antxiñako euskaldunak lurrean bere zabaldu gura izaten eben illaren egite gomutagarrien lurrun gozoa, ondorengoak aiñ arnasa garbia artuaz azi leien euren zanetan odol ona ta nastebakoa.\nElizkizunen ostean urreko auzoetakoak bakotxa nor-beraren etxera ioan ziran: baia urrunekoak senideakaz batera bazkaldu eben A...-ko etxaguntzan. Eta egia ez ostutearren agertu bear dogu batzuk bazkal ondoan burua zorabiotuta eukela eta beste batzuk biotza argi ta begiak leuso; baia alan da guzti bere etzan iazo ezbear aitatutekorik. Bakarrik nai-ta-ezkoa izan zan sakristauari deitutea askoren gurariak aseteko.\nZertarako zala uste dozu? Ara ba, maikide batzun naia betetearren. Adi zagoz, iakin gura badozu.\nGaztetan onek etxekoen agindua egitearren erriko ikastetxean eta Abade bategaz ikaskizun batzuk bururatuta, asi zan Salamankan ikaskizun goragotuak ikasten, eta urte batzun buruan, ulerturik ez eutsala Iaunak bizi-bide atara deituten eta gomutetan zalako arako umea zanean Amak lo eragiteko eresten eutsan zortziko asko-esangureaz:\n«Txikitxutatik Aitak eta Amak\nPraiie ninduen autatu,\nIkaskizunak egiten bere\nBidean neuan gogartu\nIkasle txarra ta alperra baiño\nObe neuala ezkondu».\nEta esan-on onixek diñoana egindakoan erea etorri zan aldi baten erriko guztiak eta Abadeak ontzat eukela sakristau egiñik gelditu zan. Alagalakoagorik idorotea eleite erraz izango; bada abadeak aiña ekian urrean; da berak ez ekian ipuiñik eta iazoerarik etzegoan Euskalerri guztian ez arantzago bere, batez bere lenago txolin bete txakolin ogi-kopu bataz emon ezketiño. Gaur etzan gatx ori ta geiago emon al izatea A...-ko etxaguntzan iakin ezkero bazkal ostean atarakoxe deitu eutsela. Edan ostean, beti miña eragiña ta zolia euki arren, iñozko bizkorren eukala agiri zan eta egozan egunari egokola asi zan erausten:\n«Iaun eta adiskideak, azalduko deutsuet, entzun nai badeustazue, iazoera gomutagarri bat, Bizkaitar danak gogoan iosita euki bear leukena ta erri onetako semeak batzuk euren begi biakaz ikusirikoa eta guztiok entzutez beintzat dakizuena: baia gaur arira datorren ezkero, iñoz aztu ezteiten eta euskaldun leituak berotu ta bizkortu daitezan arri ta burdiñetan ezarri baleite gura neukena. Ene adiskideak, ioan dan gizaldiaren erdian 1457-n urteko Epaillaren 10-n, Gernikako Zugatzpean batu zan Bizkaiko Batzarra. Berean ziñegin eban Iaungoikoaren eta Maria Donearen aurrean kurutzea eskumeaz ikututen euala Errike XXVIII-n Iaunak gordeko eutsezala Bizkaitar danari euren ekandu, oitura eta Lege zar osoa, eta orduan ezautu euan Bizkaiak beren Iauntzat, egiñiko ziña zintzo gordeten euan artean. Baia 1470-ko asikeran zabaldu zan, Iauntzat ezagutu euan Gaztelako erregeak, egindako ziña ostikoperaturik Bizkaiko uri ta bazterren batzuk salduteko asmoetan ebillela ziñoan albista ta barri zoritxarreko bat. Bizkaitar onak asarratuten dira ta bear direan asmo ta erabideak artutea erabagiten daue. Bien bitartean Errikek beren asmoak etzireala ontzat artuko Bizkaian, ondo ulertuten euanez, gura nai gurez bizkaitarrak menderatutea erabagi eban Perrandez Belaskotar Aroko Konde, beren otseiñari dei egin da agindu eutsan, atarako diruzorro bat emoten eutsala, artu eiola indarrez Bizkaia, buztarripean iminteko. Errikeren atsokeria aurrera eroatearren, batu ebazan Belasko Aro-koak zaldizko ta oiñezko talda ezin esanalak, eta Santxo ta Luis beren anaien da Salinastar kondearen agindupean ipiñirik, gertu ta abiau zan Bizkaiari erasoteko.\n»Bizkaitarren odola irakiten asi da Iauntzat eukanak egin gura eutsan lotsabakeria ikustean. Sorterriaren zorigatxaz errukituten dira, oraiñarte euren alkar-ikusieziñaz saminduten eben Oñaz eta Ganboatarren buruzagiak eta erabagiten daue gorrotoak alde batera bota-ta batzandutea arerioai iarki ta eutsiteko, eta lenago odol guztia ixuritea alango zitalkeria eroan baiño. Peru Abendañotarra ta Ioane Muxikatarra Gaztelako lurrak itxi ta Bizkaitar gudarien aurrean iarri zirean, Bizkaitarren arerioen arerio batzuk lagunduten eutsela euren gorrotoak aspertutarren. Elizaurre onetako inguruetan itxaron eutsen, arek igezari emon gura eutsenean bide gatxak galerazo leikeoen.\n»Iorraillaren goiz-abar bat zan: arerioak arratza urrean igaro eben, eta Belaskotarrak iarduan beren gudariak erasoteko eran ipinten; eta Bizkaitarrak beste ainbeste egiten daue. Etzan ezer entzuten agintarien aginduak eta zaldien irrintzak baiño. Alantxe iazoten da eguna illunduten asten danean zerua goibeldu ta laiño baltzak zeru guztia estalduten dabenean, zer iazoko guztiak mututurik geratuten direala, alako baten odeiak ioten dauanean, trumoi-otsak dardara eragiten dautsala etxe ta bazter danai, ganera tximista eta arri-urtika goia bera datorrela dirudiala.\n»Mungi-aldean bere egun atan turunta eta adarren zaratak ausi eben ixiltasun ikaragarria, eta baserritar morroskoen santso eta ujuju bildurgarriak dunduritu ebezan mendi ta basarte danak. Aurreratuten dira gudari-talda biak eta zaldidiak bitza ta autsa darioela alkartu dira su ta salda burruka bizian, galtzaidu zorrotzak odol billa darabillezala. An zan zaratea ta an zan odol-ixuria. Len diz-diz egiten euen galtzaiduak gorritu dira eta bideko autsa odolez lupatzatu da. Zelai guztia illakaz eztali da, ta oraindik besoak eztira nekatu buru austen burdiña-ertzaz. Bizkaitarrai galtzaiduak apurtuten iakezanean, dakarkioez azkora zorrotzak eta azkorakada bakotxean bat beintzat lurreratuten daue. Batzuri beste batzuk ordeztuten iakezala, iñok bere atzeratu gura eztauala biziak dirauan artean eta ill ezkero naikoa lurrik dagoala Bizkaian eritxoen.\n»Arratsaldea elduten da, gudariak alde bietarik asko urritu dira; baia biak zirkindu barik diraue eta azkorak eta aiotsak eztira nekatu zanak ebagiten eta galtzaidu zorrotzak biotzak zulotuten. Illuntsaldean guztiai nekearen nekez besoak makalduten ioakezanean, Bizkaitarren biotzai euskerazko zarata bizkor eta indartsu bataz indar barriak eta bulardetsuak emoten deutsaz gudarien agintari batek.\n»"Aurrera, mutilak, goitu edo ill: Bizkaia ta geutarrak zaindu ta gorde daiguzan; guztiok batera ta arerio danok zapalduko doguz eta ziurra dago garaitza. Tira, mutillak, estutu ukabillak, erabilli burdiñak eta azkorak! Aurrera, aurrera!" esanaz eraso eutsen ta bildurrarren igez egin eben arerioak eziñ eutsiñik abiada sendo oni, ta eundaka lurrean aratiñik eta geutarren eskupean agintari batzuk itxirik aldendu zirean geiago gero atzetik esetsitean ilten zireala.\n»Baia, nor zan ainbeste indar eta azartasun bulardetsu beren zarata eta begietako su biziaz Bizkaitarrai ezarri eutsena? Nor zan Bizkaitarren izena egun eta odeietara eta izarretaraiño goratu euana? Nor arerioai egundoko bildurrik gorriena iratzi eutsena? Nor gizon aiñ gomutagarri ta Bizkaitar argidotarra?\n»Eztago ume koskorrik erri onetan au eztakianik, eta auzoetakoak bere iakin beie Txomin zanaren izena, A...-tarren oiñordekoetan beren zanetako odola iratzi euana. Bizkaiak zaiñ eta iagola onak eukiko dauz beren antzeko gizonak dakuskuzan artean, ispillu orretan lotsatu barik begiratuteko azartasuna daukenak direan artean. Ondorengoak ikasi beie iazoera onetan etxeko anditasuna bide-onez zainduten, eta alkarreganako gorrotoak itxita gorde beie odola bizi ta garbi, auzokoen ekandu lotsagarriakaz zikindu ta makaldu barik. Adiskideak, lurrean aiñ gogoz gure bazter ederrak iagoteagaitik iarduanak, zelango ardura zolia eukiko eztau zeruan?».\nEztarria leortuten asi iakon Manu sakristauari, eta txakolin tantakada batzukaz ezkotuten egoala, iagi zirean maikideak etxerantz abiateko belutu etxekioen eta euretariko gizon itzal andiko batek, Manuk azaldu deuskuna sendotuteko, esan eban:\n—Ondo irabazita daukaz zerura ioan iakun geure senide gurgarriak entzun doguzan goratasun danak, eta Abendañotar ta Muxikatar zaldun agintariak sarritan autortu izan daue A...-tar Txomiñi zor eutsala Bizkaiak erdal-buztarripean ez egotea: Alan da, badakust; baia neure ustez oraindiño goraldi andiagoa irabazi euan beste aldi batzuetan. Itz bitan ulertu eragingo deutsuet, begira; Txomin beren indarrik osoenetan egola, zirikatuten daue, batak makal bat zala, euren alde urteten etzalako igaro izan direan gorrotozko goraberetan; beste batzuk ez eukala odolik zanetan eurakaz gudara etxoialako; bein entzun bear izaten euan andra bildurti biurtu zala eta enparauak. Zer uste dozue, ez eutsala irakiten odolak alango txakurrenak entzukeran? Baia egiazko Bizkaitarra zan eta bein erabagiriko asmo onean iraungo euan, nai ta izarrak bilinbalaunka lurrera iausi. Alango zirrikadatan bialduten eutsan Iaungoikoak laguntasuna Bizenti donearen bitartez eta sendo erantzuten euan:\n«Gertu nago Bizkaiaren eta Eliz-amaren alde neure ta ene semeen odola askenengo tantakadaraiño emoteko; baia euren biotza erritarren odola ixuriaz samindu ta mingoztu daidala eskatuten iatanean, ezetz diñot eta eun bidar ezetz erantzungo dot».— Barriz, bete euan ala ez, ikasi dozue Manuk agertu deuskunez, eta liburuetan iratsirik bere ikusiko dozue.\nOrain etxera bidean ezin geinkioe danai iarraitu eta geiago iazoera onen barri iakin gura badozu, irakurri eikezuz liburuak emen baiño obeto azaldurik daukena.


Egiazko eta banaloriazko adiskidetasunen arteko diferenziaz\nHuna bada, ene Filothea, abisu handia. Herakleako eztipozointsuak bertze ezti sendagarri dirudi: peril handia da nihork bata har dezan bertzea delako, edo biak hardetzan nahastaturik, zeren bata on izan gatik, bertzeak kalte egin lezake. Erne egon behar da adiskidetasun hetan ez enganatzko, beregainki gizonen eta emakumeen artean egiten direnean zein ere aitzakia gatik nahi den: zeren hainitzetan Satanek emaiten deraue maite dutenei ganbioa. Haste dira bertutezko amoriotik, bainan hagitz zuhur ezpadire, amorio ergela hekin balsan sartuko da, gero sensuezko amorioa, gero haragizko amorioa, bai eta peril da amorio espiritualean ere, guardia onik egiten ezpada, gaitzago delarik amorio espiritualetik bertzetara iragaitea, zeren haren garbitasunak eta xuritasunak hobeki agertzen baitu Satanek hartan sar-arazi nahi duen lizunkeria; hartarakotz espiritu likhitz hark halakorik ardietsi nahi duenean artezkiago hari da, eta enseiatzen da lizunkerien sar arastera kasik senti eztitezkeien bezala.\nMunduko adiskidetasuna ezagutuko duzu sainduaren eta bertutezkoaren artetik Herakleako eztia bertzearen artetik ezagutzen den bezala. Herakleako eztia mihiaren gainean eztiago da ohiko eztia baino, hari eztitasun geiago emaiten dioen akonita daritzon pozoina gatik: munduko adiskidetasunak hainiz hitz eztiztaturik atheratzen du mihitik, solhastakeria emeki darabilla hitztto pasionatu batzuez aphaindurik, laudatzen du edertasuna, grazia, apuntasuna, gorputzekoeta espirituko abantaillak: ordea adiskidetasun sainduak hitzkuntza garbia eta idekia du, eta ezin lauda dezake bertuteaz eta Iainkoaren graziaz bertzerik, zein baita zimendu bakhoitza, zeinaren gainean finko baitago. Herakleako eztiak, iretsi denean, burua hara huna darabilla, eta adiskidetasun falsoak ere espiritua lilluratzen du, aleatzen duela nihor, ea kastitatean eta debozionean iarriko denz, aurtiki arazitzen dioela begi dardo afaitaturik, legunik eta uzuegirik eragiten dioela sensuezko balakurik, legegabeko hatzbeherapenik eta nolazpaiteko arrankurarik, zeren ezten onetsia eta maitatua, hura iar-aasten duela ustez hala dagidanzko, bainan estudiaturikako eta amorgarrizko erremangu, apunkeria, muzukeria eta bertze korteziagabeko trebetasun eta zilhegitasun batzuetan, zeinak baitira aitzin-seinale segurak eta dudagabekoak garbitasuna eta ohorea laster erortera doazila: ordea adiskidetasun sainduak eztu begi garbirik eta ohorezkorik baizen, eztu egiten begitarte xahurik eta zilhegizkorik baizen, eztu hatzbeherapenik zerura baizen, eztu arrankurarik, lekhat zeren Iainkoa ezten onetsten, zeinak baitira ohorestasunaren ezin faltatuzko seinaleak. Herakleako eztiak nahasten du bista, eta munduko adiskidetasunak nahasten du iujeamendua, hala non hartaz ukhituak direnek uste baitute ongi egiten dutela gaizki egiten dutelarik, eta baitaritzate bere eskusak, aitzakiak eta hitzak direla egiazko arrazoinak. Argiaren beldur dira, eta ihunbeak maite tuzte: bainan adiskidetasun sianduak begi argiak itu, eta ezta gordetzen; aitzitik gogotik agertzen da jende prestuen aitzinean. Finean Herakleako eztiak khraitstasun handi bat emaiten du ahoan; halaber adiskidetasun falsoak azkenean itzulten dira hitz busteletara eta haragizko galdetara: edo, ukhorik egiten bazaie, gaizki erranetara, gezurretara, falserietara, tristezietara, ahalketasunetara eta ielozkortasunetara, zeinak maiz hondatzen baitira aberatsunetan eta errabiamendutan: bainan adiskidetasun garbia bethi orobnat da ohorezko, kortez, amolsu, eta behin ere ezta itzulten, bihotzetako batasun osoago eta garbiago batetara baizen: zein baita zeruan daudenek bere artean dadukaten adiskidetasun doatsuaren imajina eta seinale bizia.\nSan Gregorio Nazianzakoak dio ezen Paoa oiuz dagoenean, bere itzul inguruz paoatzen den orduan, hura aditzen duten pao emeak handiro pitzten dituela bere koitasunera. Ikusten denean nihor paoatzen dela eta beregindurik heldu dela emaste edo neskato baten beharrietara hitzkatzera, solhastatzera, legezko ezkontzan sartzeko borondaterik gabe, ha! dudagaberik eztu halakorik egiten, zenbait lizunkeriara haren erakhartzeko baizen, eta ohorezko emazteak tapatukotu beharriak, hura artezki inkantatu nahi duen pauo inkantadore haren oiuaren eta hitzen ez enzutea gatik: baldin beharria zabaltzen badio, O Iainkoa! zein seinale gaixto den bihotza gero galduko duela.\nJende gazteek darabillatenean erremangurik, gorgoinamendurik, balakurik edo hitzkeriarik, zeinetan ezpailukete nahi aitak, amak, senharrak, emazteak edo konfesorak atzeman letzaten, erakusten dute ohoreaz eta konszienziaz bertzerik darabillatela bere artean. Andre Dana Maria izitu zen Angeru baten ikusteaz gizon iduriaren azpian, zeren bera bakharrik baitzegoen, eta hark paregabeko laudorioak emaiten baitziotzan, zerukoak zirelarik. O munduaren Salbatzaillea! gizon iduritako Angeruaren beldur da garbitasuna, zergatik bada garbigabetasuna ezta gizonaren beldur izanen, Angeru iduria balu ere, hura laudatzen duenean gorputzeko eta munduko abantaillak gatik?